Nu Ka Tae Wòle Be Nàtsri Nyɔnuvi Film-memewo Sɔsrɔ̃? | Sɔhɛwo Biana Be\nGBE BUBU Afrikaans Albanian Amharic Arabic Arabic (Lebanon) Armenian Azerbaijani Azerbaijani (Cyrillic) Bislama Brazil Tokunɔgbe Bulgarian Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Cibemba Croatian Czech Danish Dutch Estonian Eŋlisi Eʋegbe Finnish Franse Ga Georgian German Greek Hausa Hebrew Hiligaynon Hungarian Icelandic Iloko Indonesian Italian Japanese Kazakh Kazakh (Arabic) Kikaonde Kinyarwanda Kirghiz Kirundi Korean Lingala Lithuanian Malagasy Malay Malayalam Maltese Myanmar Norwegian Polish Portuguese Portuguese (Portugal) Punjabi Romanian Russian Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Spanish Swahili Swedish Tagalog Tatar Telugu Thai Tsonga Turkish Ukrainian Vietnamese Xhosa Yoruba Zulu\nNu kae film-memewo sɔsrɔ̃ lɔ ɖe eme?\nLé ŋku ɖe nya siawo ŋu, eye nàɖo nyabiase siwo gbɔna ŋu.\nAgbe baɖa nɔlawo\nAgbe dzadzɛ nɔlawo\nNya siawo dometɔ kawoe sɔ kple nyɔnuvi siwo dzena le filmwo, televisionwo dzi kple magazinewo me?\nNya siawo dometɔ kae nàdi be woagblɔ tso ye ŋu?\nAnɔ eme be àyɔ nɔnɔme siwo dze le akpa gbãtɔ la atsɔ aɖo nyabiase gbãtɔa ŋu eye àyɔ nɔnɔme siwo dze le akpa evelia atsɔ aɖo nyabiase evelia ŋu. Ne nenemae la, ke efia be èdi be yeƒe nɔnɔme naɖɔ ʋu wu sɔhɛ akpa gãtɔ siwo woɖena fiana le filmwo me la ƒe nɔnɔme, eye menye wò ɖeka koe dinae alea o! Bu nu si tae la ŋu kpɔ.\n“Nyɔnuvi siwo woɖena fiana le filmwo me nyea nyɔnuvi dzeaglã siwo si agbe aɖeke mele o. Ðeko esia nana wòwɔna na amewo be mí nyɔnuviwo katã míenye ame maɖianukwarewo, ame siwo dina vevie be amewo nakpɔ yewo kple apasatɔwo.”—Erin.\n“Nyɔnuvi siwo woɖena fiana le filmwo me kple televisionwo dzi la dina vevie be amewo nakpɔ yewo, wotsia dzi ɖe woƒe dzedzeme, awudodo, ŋkɔxɔxɔ kple ŋutsuviwo ŋu.”—Natalie.\n“Ƒãa hafi nàkpɔ film aɖe, eye nyɔnuvi si ‘xɔ ŋkɔ’ le film ma me la, mele aha nom, ŋutsuviwo dɔ gbɔ, alo dze aglã ɖe edzilawo ŋu o. Ne nyɔnuvi aɖe mele nu sia wɔm o la, wobunɛ be enye mawusubɔla zazɛ̃nyahela alo nyɔnuvi siwo melɔ̃a ŋutsu ƒe nya gbɔ o.”—Maria.\nBia nya sia ɖokuiwò: ‘Ðe ale si medoa awu, ƒoa nu alo wɔa nu la ɖea ame si menye ŋutɔŋutɔ fiana, alo ame aɖe si mekpɔ le film me ƒe nuwɔna ko srɔ̃m melea?’\nNyɔnuvi aɖewo nɔa ame siwo woɖena fiana le filmwo me ƒe nuwɔnawo srɔ̃m hesusuna be nenemae yewo ŋutɔ yewole. Ðetugbui aɖe si ŋkɔe Karen gblɔ be: “Mede dzesi nu sia le nɔvinye nyɔnu suetɔ ŋu. Ewɔa nu abe awudodo kple ŋutsuviwo koe nɔa vevie nɛ ene. Menya be enyaa nu, eye etsɔa ɖe le nu bubuwo hã me, gake enɔa nu wɔm abe bometsila ene, elabe esusui be mɔ ma ko dzie yeato anɔ abe ‘nyɔnuvi bubuawo katã’ ene. Ƒe 12 ko wòxɔ!”\nBiblia gblɔ be: “Midzudzɔ agbenɔnɔ ɖe nuɖoanyi sia ƒe nɔnɔme nu.”—Romatɔwo 12:2.\nMenye nyɔnuviwo katãe dina be yewoawɔ nu abe ale si nyɔnuvi siwo woɖena fiana le filmwo me la wɔa nu ene o. Nyɔnuvi si ŋkɔe nye Alexis si xɔ ƒe 15 gblɔ be: “Nyɔnuvi siwo woɖena fiana le filmwo me la tsia dzi ɖe woƒe dzedzeme ŋu fũu akpa, wonyea yakamewo kple ame siwo mebua tame nyuie hafi wɔa nu o, gake meka ɖe edzi be mía dometɔ akpa gãtɔ bua nuwo ŋu nyuie. Menye drɔ̃ekuku ŋutsuvi dzeɖekɛwoe nye nu vevitɔ na mí le agbe me o, nu bubuwo li zã míewɔna.”\nBiblia gblɔ be: “Ame tsitsiwo . . . na hehe woƒe nugɔmeseseŋutetewo to wo zazã me, be woate ŋu ade vovo nyui kple vɔ̃ dome.”—Hebritɔwo 5:14.\nAdzɔhawo ŋutɔ ƒe viɖekpɔkpɔ ko tae woɖea sɔhɛ nyɔnuvi mawo fiana le filmwo me ɖo, menye nyɔnuviawo ƒe nyonyo tae o. Esi adzɔha gãwo, siwo ƒe ɖewoe nye dɔwɔƒe siwo wɔa hadzidziwo, videowo kple agbalẽwo, atsyɔ̃nuwo, elektrɔnik-nuwo kple modzakaɖenuwo nyae be yewoate ŋu ato nudzadzra na sɔhɛwo dzi akpɔ ga geɖe ta la, wotɔa ŋku ɖeviwo hafi wova ɖoa sɔhɛme gɔ̃ hã. Agbalẽ aɖe (12 Going on 29) gblɔ be: “Boblodolawo ƒe nyawo fiana be ne sɔhɛwo meƒle awu, sikanu, atsyɔ̃ɖonu, elektrɔnik-nu yeyetɔwo o la womanye ame xɔŋkɔwo o. Sɔhɛwo kpɔa boblododowo ɣesiaɣi, wotea wo kpɔkpɔ gɔ̃ hã hafi va dzea nunya ahayi nu si wonye la gɔme se ge.”\nBiblia gblɔ be: “Nu sia nu si le xexea me—ŋutilã ƒe nudzodzro kple ŋkuwo ƒe nudzodzro kple ame ƒe nunɔamesiwo fiafia adegbeƒoƒotɔe—la metso Fofo la gbɔ o, ke boŋ xexea me wotso.”—1 Yohanes 2:16.\nBu nya sia ŋu: Ne ètsi dzi ɖe awudodo siwo le tsia dzi ŋu fũu akpa la, ame kawoe wòɖea vi na? Ame ka tututue wòɖea vi na ne èƒle asitelefon yeyetɔ kple susu be yeaxɔ ŋkɔ le ye tɔwo dome? Nu ka koŋue nɔa vevie na adzɔhawo wu, wò nyonyo loo alo woawo ŋutɔwo ƒe nyonyo?\nDa nu siwo woɖena fiana le filmwo me la kpɔ. Ne èle tsitsim la, ŋutete si akpe ɖe ŋuwò nàse nuwo gɔme ŋutɔŋutɔ ke menye ale si wole dzedzem le gota ko o la asu asiwò. De ŋugble tso ŋusẽ si nu siwo woɖena fiana le filmwo me ate ŋu akpɔ ɖe dziwò la ŋu. Alana si xɔ ƒe 14 gblɔ be: “Atsyɔ̃ɖomiwo sɔa gbɔ le nyɔnuvi siwo woɖena fiana le filmwo me la ŋu fũu wu woƒe awudodowo. Eye sɔhɛ geɖe menyae be ema wɔwɔ ana be yewomanya kpɔ o, eye be esia nana amewo bua wo boŋ be womele ta kpɔm na agbea o.”\nDze agbagba nàtu nɔnɔme nyuiwo ɖo be nàzu ame si nèɖoe be yeazu. Le kpɔɖeŋu me, gabu nɔnɔme nyui siwo nètia le nyati sia ƒe gɔmedzedze ŋu kpɔ. Nɔnɔme nyui mawoe nèdi be amewo nanya na ye. Ðe manyo be nàdze agbagba fifia adze nɔnɔme nyui siawo tutu ɖo gɔme alo nàna be woaganyo ɖe edzi oa? Biblia gblɔ be: “Mido amenyenye yeye la, si wɔm wole yeyee to sidzedze vavãtɔ me le Ame si wɔe la ƒe nɔnɔme nu,” menye nɔnɔme siwo boblodolawo doa bobloe nu o.—Kolosetɔwo 3:10.\nSrɔ̃ ame siwo ɖoa kpɔɖeŋu nyuiwo. Wo dometɔ aɖewo ate ŋu anye wò ƒometɔwo abe nɔwò alo tasiwò ene. Bubuwo hã ate ŋu anye nyɔnu tsitsi siwo si nuteƒekpɔkpɔ su alo wò ame nyanyɛwo. Nyɔnu kpɔɖeŋu nyui ɖola geɖewo le Yehowa Ðasefowo ƒe hamewo me, eye woƒe kpɔɖeŋu aɖe vi na wò.—Titus 2:3-5.\nAɖaŋuɖoɖo: Zã agbalẽ si nye Srɔ̃ Woƒe Xɔse nàtsɔ asrɔ̃ nu tso bibliameme siwo ɖo kpɔɖeŋu nyui ɖi na nyɔnuwo la ŋu, wo dometɔ aɖewoe nye Rut, Hana, Abigail, Esta, Maria kple Marta. Yehowa Ðasefowo ta Srɔ̃ Woƒe Xɔse gbalẽa, ele www.jw.org/ee.\n“Nyɔnu atiatia nyaa eɖokui nyuie, ekpɔa ŋudzedze ɖe eɖokui ŋu. Edea bubu eɖokui ŋu. Ne magblɔe bubui la, nyɔnu atiatia nyaa asixɔxɔ si le eŋu.”—Hadassa.\n“Nyɔnu si si nuteƒekpɔkpɔ su la dea bubu eɖokui ŋu. Etea ŋu nɔa amehawo dome evɔ medina be yeahe amewo katã ƒe susu va ye ɖokui dzi o. Eye ne amewo ƒe susu va le edzi hã la, esia mezua dàda nɛ o.”—Marissa.\nLe United States (États-Unis) la, nya “teenager” (sɔhɛ) va xɔ ŋkɔ le ƒe 1940 me esi boblodolawo va nɔ amewo mam ɖe hatsotsowo me le woƒe nuƒeƒle nu. Sɔhɛwo “bɔna ɖe suku kɔkɔwo me, nu ɖeka tɔgbi dzɔa dzi na wo, nuteƒekpɔkpɔ boo mesu wo si o eye nu yeyewo doa dzidzɔ na wo. Esia wɔe be ele bɔbɔe be woadzra nu na wo.”—The Rise and Fall of the American Teenager.\nNyitsɔ laa la, Eŋlisigbe me nya “tween,” si wotsɔ ɖɔa ŋutsuvi kple nyɔnuvi siwo xɔ ƒe 10 va se ɖe 13 va xɔ ŋkɔ le asitsalawo dome ŋutɔ. “Nya sia mebɔ nenema gbegbe tsã o va se ɖe esime nudzralawo va na wòzu ha le nu na ame geɖewo. Asitsalawo de ŋugble tso nu siwo alé dzi na sɔhɛwo ƒe hatsotso sia koŋ la ŋu eye woto nu yeyewo vɛ.”—Talk to Me First.”\nNe ètsia dzi ɖe wò dzedzeme ŋu fũu akpa la, kpɔ ale si nàwɔ ada asɔ la ɖa?\nƉoe Ɖe Amewo Ɖoe Ɖe Amewo Nu Ka Tae Wòle Be Nàtsri Film-memewo Sɔsrɔ̃?—Akpa 1: Na Nyɔnuviwo


2 Samuel 13 | Biblia Le Internet Dzi | Xexe Yeye Gɔmeɖeɖe\nAmnon dɔ Tamar gbɔ sesẽe (1-22)\nAbsalom wu Amnon (23-33)\nAbsalom si yi Gesur (34-39)\n13 Ke nɔvinyɔnu dzetugbe aɖe si ŋkɔe nye Tamar+ la nɔ David vi Absalom si, eye eƒe nu lé dzi na David vi Amnon.+ 2 Esia ɖe fu na Amnon ale gbegbe be wòzu dɔ dze edzi le nɔvianyɔnu Tamar ta, elabena ɖetugbui leaƒe wònye, eye Amnon mekpɔ mɔnu aɖeke awɔ nane kplii o. 3 Ke xɔlɔ̃ aɖe le Amnon si, eŋkɔe nye Yehonadab,+ eye wònye David nɔvi Simea+ vi; Yehonadab dze aɖaŋu ŋutɔ. 4 Eye wòbia Amnon be: “Fia vi, nu ka ŋuti nèléa blanui ŋdi sia ŋdi ale? Màgblɔe nam oa?” Amnon ɖo eŋu nɛ be: “Nɔvinye Absalom nɔvinyɔnu+ Tamar ƒe nue lé dzi nam.” 5 Eye Yehonadab gblɔ nɛ be: “Yi ɖamlɔ anyi ɖe wò aba dzi nàwɔ aye be yedze dɔ. Eye ne fofowò va kpɔ wò ɖa la, gblɔ nɛ be, ‘Meɖe kuku, na nɔvinye Tamar nava na nuɖuɖum. Ne eva ɖa dɔnɔnuɖuɖua* le ŋkunyeme mekpɔ la, ekema maɖu nua le esi me.’” 6 Ale Amnon mlɔ anyi hewɔ abe dɔ lém wòle ene, eye fia la yi ɖakpɔe ɖa. Amnon gblɔ na fia la be: “Meɖe kuku, na nɔvinye Tamar nava mè abolo eve siwo ƒe nɔnɔme le abe dzi ene la le ŋkunyeme, ne maɖu nua le esi me.” 7 Eye David ɖo ame ɖe Tamar le aƒe me gblɔ be: “Meɖe kuku, yi nɔviwò Amnon ƒe me, eye nàɖa nu* nɛ.” 8 Eya ta Tamar yi nɔvia Amnon ƒe me, afi si wòmlɔ anyi ɖo. Eye wòblu amɔwɔ tsɔ ƒo abolo le eŋkume hemè wo. 9 Eye wòtsɔe ɖo ekɔme. Gake Amnon gbe eɖuɖu gblɔ be: “Mina ame sia ame nado le gbɔnye!” Eye ame sia ame do le egbɔ. 10 Azɔ Amnon gblɔ na Tamar be: “Tsɔ nuɖuɖua* va xɔgã me, ne nàlée ɖe asi maɖu.” Eya ta Tamar tsɔ abolo siwo wòmè la yi na nɔvia Amnon le xɔgã me. 11 Esi Tamar tsɔ nuɖuɖua yi egbɔ be wòaɖu la, elée gblɔ nɛ be: “Nɔvinyenyɔnu, va mlɔ gbɔnye.” 12 Ke egblɔ nɛ be: “Kpao, nɔvinye! Mègaɖi gbɔm o, elabena womewɔa nu sia le Israel o.+ Mègawɔ ŋukpenanu sia o.+ 13 Afi ka mayi kple ŋukpe gã sia? Woabu wò ɖe ŋukpenanuwɔlawo dome le Israel. Eya ta meɖe kuku, gblɔe na fia la; elabena matem wò o.” 14 Ke egbe toɖoɖoe, eye wòzi edzi hedɔ egbɔ sesẽe tsɔ ɖi gbɔe. 15 Enumake Amnon lé fui vevie ŋutɔ, fu si wòlée la nu sẽ wu ale si wòlɔ̃e tsã. Eye Amnon gblɔ nɛ be: “Tso nàdzo!” 16 Eɖo eŋu nɛ be: “Ao, nɔvinye, elabena ne ènyam be madzo la, eya boŋ gavɔ̃ɖi wu nu si nèwɔ ɖe ŋunye fifi laa!” Ke egbe toɖoɖoe. 17 Eye wòyɔ eƒe ɖekakpui si subɔnɛ la gblɔ nɛ be: “Kplɔ ame sia do goe le gbɔnye yi xexe ne nàdo ʋɔa.” 18 (Ke awu ʋlaya tɔxɛ* aɖe le eŋu, elabena nenemae fiavinyɔnu ɖetugbui leaƒewo doa awui.) Eya ta eƒe subɔvi la hee do goe yi xexe, eye wòdo ʋɔa. 19 Ale Tamar lɔ afi kɔ ɖe tame,+ eye wòdze awu ʋlaya nyui si le eŋu la; eye wòkpla asi ta le avi fam le yiyim. 20 Eye nɔvia Absalom+ biae be: “Nɔviwò Amnon ye wɔ nu sia ɖe ŋuwòa? Nɔvinye, zi ɖoɖoe. Nɔviwòe.+ Mègana nya sia naɖu dzi na wò o.” Ale Tamar tsi nɔvia Absalom ƒe me, eye medona ɖe ame dome o. 21 Esi Fia David se nya siawo katã la, dzi kui vevie.+ Gake medi be yeawɔ naneke wòave via Amnon o, elabena eyae nye eƒe ŋgɔgbevi, eye wòlɔ̃e. 22 Ke Absalom megblɔ nya vɔ̃ alo nya nyui aɖeke na Amnon o; gake Absalom lé fu+ Amnon le esi wòɖi gbɔ nɔvianyɔnu Tamar ta.+ 23 Le ƒe eve megbe la, wonɔ fu kom na Absalom ƒe alẽwo le Baal-Hazor, si gogo Efrayim,+ eye Absalom kpe fia viŋutsuwo katã.+ 24 Eye Absalom va fia la gbɔ gblɔ nɛ be: “Wole fu kom na wò dɔla ƒe alẽwo! Meɖe kuku, medi be fia la kple eŋumewo nayi kplim.” 25 Ke fia la gblɔ na Absalom be: “Ao, vinye! Mègana mí katã míayi ne míazu agba na wò o.” Togbɔ be eƒoe ɖe enu hã la, melɔ̃ be yeayi o, ke boŋ eyrae. 26 Eye Absalom gblɔ be: “Meɖe kuku, ne màyi o la, ekema na nɔvinye Amnon nayi kpli mí.”+ Eye fia la biae be: “Nu ka tae wòayi kpli wò?” 27 Ke Absalom ƒoe ɖe enu, eya ta ena Amnon kple fiaviŋutsuwo katã kpe ɖe eŋu yi. 28 Eye Absalom de se na eƒe subɔviwo be: “Miɖo ŋku anyi; ne wain na Amnon ƒe dzi le dzidzɔ kpɔm la, magblɔ na mi be, ‘Mida nu Amnon ƒu anyi!’ Ekema miawui. Migavɔ̃ o. Alo menye nye ŋutɔe ɖe gbe na mi oa? Misẽ ŋu, eye miwɔ kalẽ.” 29 Eya ta Absalom ƒe subɔviwo wɔ Amnon abe ale si tututu Absalom de see ene; eye fia viŋutsu bubuawo katã tso enumake, eye wo dometɔ ɖe sia ɖe de eƒe tedzisɔ dzi hesi dzo. 30 Esi wonɔ mɔ dzi la, David se be: “Absalom wu fia viŋutsuwo katã, eye wo dometɔ ɖeka pɛ hã mesusɔ o.” 31 Ale fia la tso, eye wòdze eƒe awuwo hemlɔ anyi ɖe anyigba, eye eƒe dɔlawo katã le tsitre le awu vuvuwo me. 32 Ke David nɔvi Simea+ vi Yehonadab+ gblɔ nɛ be: “Nye aƒetɔ megasusu be fiaviŋutsu ɖekakpuiawo katãe wowu o, Amnon ɖeɖe koe ku.+ Absalom ƒe gbeɖeɖe nue wowɔe le;+ nu wònye wòɖo xoxoxo tso gbe si gbe wòɖi gbɔ nɔvianyɔnu+ Tamar.+ 33 Eya ta nye aƒetɔ fia megana nya si wòse be, ‘Fia viŋutsuwo katã ku’ la, naɖe fu nɛ o.* Amnon ɖeɖe koe ku.” 34 Ke Absalom si dzo.+ Emegbe gbetakpɔla la fɔ mo dzi, eye wòkpɔ ameha aɖe le mɔ si to emegbe le to la xa dzi gbɔna. 35 Eye Yehonadab+ gblɔ na fia la be: “Kpɔ ɖa! Fia la viŋutsuwo gbɔ abe ale si wò dɔla gblɔe na wòe ene.” 36 Kaka wòaɖe nu le nyaa me ko la, fiaviŋutsuawo va ɖo, eye wonɔ avi fam sesĩe; fia la kple eŋumewo hã fa avi vevie. 37 Ke Absalom si yi Talmai,+ Amihud vi, si nye Gesur-fia gbɔ. Eye David fa viaŋutsua ŋkeke geɖe. 38 Esi Absalom si yi Gesur+ la, enɔ afi ma ƒe etɔ̃. 39 Mlɔeba edzro fia David vevie be yeayi aɖakpɔ Absalom ɖa, elabena eƒe akɔ fa le Amnon ƒe ku la ta.\n^ Alo, “akɔfafabolo.”\n^ Alo, “atsyɔ̃wu ʋlaya.”\n^ Egɔmeɖeɖe tẽe, “naɖu dzi na wò o.”


Dɔwɔwɔwo 18 | Biblia Le Internet Dzi | Xexe Yeye Gɔmeɖeɖe\nPaulo ƒe subɔsubɔdɔ wɔwɔ le Korinto (1-17)\nEtrɔ yi Antiokia si le Siria (18-22)\nPaulo dzo yi Galatia kple Frigia (23)\nWokpe ɖe Apolo si nye nuƒola bibi la ŋu (24-28)\n18 Le nu siawo megbe la, Paulo dzo le Atene yi Korinto. 2 Eye wòkpɔ Yudatɔ aɖe si ŋkɔe nye Akwila,+ si nye Ponto vidzidzi, ame si kple srɔ̃a Priskila wotso Italia va eteƒe medidi o, elabena Klaudio de se be Yudatɔwo katã nadzo le Roma. Ale wòyi wo gbɔ, 3 eye esi eya kple ame siawo nye dɔ ɖeka ƒomevi wɔlawo ta la, edze woƒe aƒe me, eye wowɔ dɔ ɖekae,+ elabena avɔgbadɔwɔlawoe wonye. 4 Ke hã, eƒoa nu* le ƒuƒoƒe+ la le sabat ɖe sia ɖe dzi,+ eye wòna Yudatɔ kple Helatɔ geɖewo trɔ susu heva zu xɔsetɔwo. 5 Esi Sila+ kple Timoteo+ tso Makedonia va la, Paulo tsɔ nya la gbɔgblɔ ɖo dɔ koŋ, eye wòɖia ɖase na Yudatɔwo heɖoa kpe edzi be Yesu ye nye Kristo la.+ 6 Ke esi woyi edzi le tsitre tsim ɖe eŋu, eye wole nya manyomanyowo gbɔgblɔ dzi la, eʋuʋu eƒe awuwo,+ eye wògblɔ na wo be: “Miaƒe ʋu neva miawo ŋutɔwo miaƒe ta dzi.+ Nye ya ŋutinye kɔ.+ Tso esia dzi la, mayi dukɔwo me tɔwo gbɔ.”+ 7 Eya ta edzo le afi ma,* eye wòyi ŋutsu aɖe si vɔ̃a Mawu, si ŋkɔe nye Titio Yusto ƒe aƒe me. Eƒe aƒe la te ɖe ƒuƒoƒea ŋu. 8 Ke Krispo,+ si nye ƒuƒoƒea dzi kpɔla kple eƒe aƒe blibo la xɔ Aƒetɔ la dzi se. Eye Korintotɔ geɖe siwo see la hã xɔ edzi se, eye wonyrɔ wo. 9 Gawu la, Aƒetɔ la gblɔ na Paulo le ŋutega me le zã me be: “Mègavɔ̃ o, ke boŋ yi edzi nànɔ nya la gblɔm, eye ɖoɖoe megazi le nuwò o, 10 elabena meli kpli wò,+ eye ame aɖeke matso ɖe ŋuwò awɔ nu vevi wò o; elabena ame geɖewo le du sia me siwo nye tɔnyewo.” 11 Ale wònɔ afi ma ƒe ɖeka kple ɣleti ade nɔ Mawu ƒe nya la fiam wo. 12 Ke esime Galio nye nuto gã dziɖula* le Akaya la, Yudatɔwo wɔ ɖeka tso ɖe Paulo ŋu, eye wokplɔe va ʋɔnudrɔ̃zikpui la ŋgɔ, 13 gblɔ be: “Ame sia le susu trɔm na amewo be woasubɔ Mawu le mɔ si tsi tre ɖe sea ŋu la nu.” 14 Ke esi Paulo be yeake nu la, Galio gblɔ na Yudatɔwo be: “Oo, Yudatɔwo, ne nu gbegblẽ alo nu vɔ̃ gã aɖee wòwɔ la, ekema asɔ be magbɔ dzi ɖi asee na mi. 15 Gake ne nyagbɔgblɔwo kple ŋkɔwo kpakple miawo ŋutɔwo miaƒe se la ŋuti nyaʋiʋliwoe la,+ ekema miawo ŋutɔwo mikpɔ egbɔ. Nyemedi be madrɔ̃ nya siawo tɔgbi o.” 16 Ale wònya wo ɖa le ʋɔnudrɔ̃zikpui la ŋgɔ. 17 Ke wo katã wolé Sostene,+ si nye ƒuƒoƒea dzi kpɔla la, eye woƒoe le ʋɔnudrɔ̃zikpui la ŋgɔ. Ke Galio mede nu nya siawo katã me kura o. 18 Esi Paulo ganɔ afi ma ŋkeke aɖewo megbe la, eklã nɔviawo, eye wòɖo tɔdziʋu ɖo ta Siria, eye Priskila kple Akwila yi kplii. Ena wokpa ɖa nɛ le Kenkrea,+ le adzɔgbe aɖe si wòɖe ta. 19 Esi wova ɖo Efeso la, egblẽ wo ɖe afi ma; ke ege ɖe ƒuƒoƒe la, eye wòdzro nu me kple Yudatɔwo.+ 20 Togbɔ be woɖe kuku nɛ be wòaganɔ yewo gbɔ vie hã la, melɔ̃ o, 21 ke boŋ eklã wo gblɔ be: “Ne Yehowa lɔ̃ la, magatrɔ ava mia gbɔ.” Eɖo tɔdziʋu tso Efeso 22 eye wòva ɖi go ɖe Kaisarea. Eye wòyi* ɖado gbe na hame la; emegbe wòtɔ edzi yi Antiokia.+ 23 Esi wònɔ afi ma vie la, edzo yi Galatia nutoa kple Frigia+ ƒe teƒeteƒewo hele ŋusẽ dom nusrɔ̃lawo katã.+ 24 Ke Yudatɔ aɖe si ŋkɔe nye Apolo,+ si nye Aleksandria vidzidzi la va Efeso; enye nuƒola bibi aɖe, eye wònya Ŋɔŋlɔawo nyuie. 25 Wofia Yehowa* ƒe mɔ la ŋutsu sia, eye esi wònye be ‘exɔ dzo le gbɔgbɔ la me’ ta la, enɔ nu ƒom nɔ nu fiam tso Yesu ŋu ɖe eteƒe tututu, gake nyɔnyrɔxɔxɔ si Yohanes ɖe gbeƒãe ŋu nya koe wònya nyuie. 26 Ede asi nuƒoƒo me dzideƒotɔe le ƒuƒoƒe la, eye esi Priskila kple Akwila+ se eƒe nyawo la, wokplɔe ɖe wo ɖokui ŋu, eye woɖe Mawu ƒe mɔ la me nɛ nyuie wu. 27 Ke esi wòle didim be yeayi Akaya ta la, nɔviawo ŋlɔ agbalẽ ɖo ɖe nusrɔ̃laawo, eye wode dzi ƒo na wo be woaxɔe nyuie. Ale, esi wòɖo afi ma la, ekpe ɖe ame siwo nu Mawu ve wova zu xɔsetɔwo la ŋu geɖe ŋutɔ; 28 elabena eɖoa kpe edzi kple ŋusẽ le dutoƒo be Yudatɔwo da ƒu, eye wòtsɔa Ŋɔŋlɔawo ɖenɛ fiana be Yesu ye nye Kristo la.+\n^ Alo, “edzroa nu me kpli wo.”\n^ Efia, ƒuƒoƒe la.\n^ Roma nuto gã dziɖula. Kpɔ Nya Tɔxɛwo Gɔmeɖeƒea.\n^ Ðewohĩ Yerusalem ye wòyi.


2 Samuel 1 | Biblia Le Internet Dzi | Xexe Yeye Gɔmeɖeɖe\nDavid se be Saul ku (1-16)\nDavid ƒe konyifaha le Saul kple Yonatan ŋuti (17-27)\n1 Le Saul ƒe ku megbe la, David trɔ va Ziklag+ le esime wòɖu Amalek dzi megbe, eye wònɔ afi ma ŋkeke eve. 2 Le ŋkeke etɔ̃a gbe la, ŋutsu aɖe tso Saul ƒe asaɖa me va, awu vuvu le eŋu, eye ke le tame nɛ. Esi wòva ɖo David gbɔ la, ebɔbɔ tsyɔ mo anyi enumake. 3 Eye David biae be: “Afi kae nètso?” Eɖo eŋu be: “Israel ƒe asaɖa la mee mesi tso.” 4 David gabiae be: “Aleke nuwo va yii? Meɖe kuku, gblɔe nam.” Eye wògblɔ be: “Dukɔ la si le aʋa la nu, eye dukɔ la me tɔ geɖe tsi aʋa. Saul kple via Yonatan hã ku.”+ 5 Eye David bia ɖekakpui si le nyaa gblɔm nɛ la be: “Aleke nèwɔ nya be Saul kple via Yonatan ku?” 6 Ðekakpuia ɖo eŋu be: “Nanetɔe la, meva Gilboa To+ la dzi, eye mekpɔ Saul wòziɔ ɖe eƒe akplɔ ŋu; eye tasiaɖamdolawo kple sɔdolawo va tui.+ 7 Esi wòtrɔ kpɔm la, eyɔm, eye metɔ be: ‘Nyee nye esi!’ 8 Eye wòbiam be: ‘Ame kae nènye?’ Meɖo eŋu be: ‘Amalektɔe menye.’+ 9 Eye wògblɔ be: ‘Meɖe kuku, te ɖe ŋunye, ne nàwum, elabena mele veve sem ŋutɔ, eye agbe gale menye ko.’ 10 Eya ta mete ɖe eŋu hewui,+ elabena menya be anyi si wòdze la, menye agbenɔtɔe o. Eye meɖe fiakuku si le eta kple abɔgɛ si le eƒe abɔ, be matsɔ wo vɛ na nye aƒetɔ le afi sia.” 11 Eye David dze eƒe awuwo; eye ŋutsu siwo katã le eŋu hã dze woƒe awuwo. 12 Eye wofa konyi, fa avi hetsi nu dɔ+ va se ɖe fiẽ le esi Saul kple via Yonatan kple Yehowa ƒe dukɔ la kpakple Israel ƒe aƒe+ la tsi yi nu ta. 13 Eye David bia ɖekakpui si le nyaa gblɔm nɛ la be: “Afi ka tɔe nènye?” Eɖo eŋu be: “Amalektɔ aɖe si nye amedzro la ƒe vie menye.” 14 Eye David gblɔ nɛ be: “Nu ka tae mèvɔ̃ be nàdo asi ɖa awu Yehowa ƒe amesiamina la o?”+ 15 Eye David yɔ ɖekakpuiawo dometɔ ɖeka gblɔ be: “Te ɖe eŋu nàda nui.” Ale wòda nui ƒu anyi wòku.+ 16 Eye David gblɔ nɛ be: “Wò ʋu nanɔ wò ŋutɔ wò ta dzi, elabena wò ŋutɔ wò nue ɖi ɖase ɖe ŋuwò be, ‘Nyee wu Yehowa ƒe amesiamina la.’”+ 17 Eye David kpa konyifaha sia le Saul kple via Yonatan ŋu,+ 18 eye wògblɔ be woafia konyifaha sia si nye “Aŋutrɔdaha La” Yuda viwo. Woŋlɔe ɖe Yasar*+ ƒe agbalẽ me: 19 “Oo Israel, wowu ame siwo nye atsyɔ̃ na wò le wò togbɛwo dzi.+ Aleke ŋusẽtɔwo dze anyi ale! 20 Migagblɔe le Gat o;+Migaɖe gbeƒãe le Askelon ƒe ablɔwo dzi o,Ne Filistitɔwo ƒe vinyɔnuwo nagakpɔ dzidzɔ o,Ne aʋamatsomatsotɔwo ƒe vinyɔnuwo nagatso aseye o. 21 Mi Gilboa+ Towo,Zãmu alo tsi megadza ɖe mia dzi o,+Eye agblewo megawɔ woatsɔ edzi kutsetsewo awɔ nudzɔdzɔ kɔkɔewo o,Elabena afi mae wogblẽ kɔ ɖo na kalẽtɔwo ƒe akpoxɔnu le,Saul ƒe akpoxɔnu, ale be womegasi ami nɛ o. 22 Ame siwo wowu la ƒe ʋu, kalẽawo ƒe ami:Yonatan ƒe aŋutrɔ metrɔna ɖa le wo ŋu o,+Eye Saul ƒe yi hã metrɔna gbɔna dzodzro o.+ 23 Saul kple Yonatan,+ ame malɔ̃nugbɔ siwo ƒe nu nyoa ame ŋu le woƒe agbenɔɣi,Wo dome mema le ku me hã o.+ Woɖea abla wu hɔ̃,+Wosesẽ wu dzata.+ 24 Mi Israel vinyɔnuwo, mifa avi na Saul,Ame si ta avɔ dzĩ siwo nya kpɔ na mi, eye wòɖo atsyɔ̃ na miEɖo atsyɔ̃ na miaƒe nudodowo kple sikanuwo. 25 Ao, aleke kalẽawo tsi aʋa ale! Wowu Yonatan ɖe wò togbɛwo dzi!+ 26 Tɔwò le veyem, nɔvinye Yonatan,Wò nu nyoa ŋunye ŋutɔ!+ Wò lɔlɔ̃ nam ƒo nyɔnuwo ƒe lɔlɔ̃ ta sãsãsã.+ 27 Aleke wɔ kalẽawo tsi aʋa,Eye aʋawɔnuwo nu yi ale!”\n^ Egɔmee nye, “Ame Dzɔdzɔe.”


4 Mose 26 | Biblia Le Internet Dzi | Xexe Yeye Gɔmeɖeɖe\nIsrael-toawo me tɔwo xexlẽ zi evelia (1-65)\n26 Le fuwɔame+ la megbe la, Yehowa gblɔ na Mose kple nunɔla Aron viŋutsu Eleazar be: 2 “Mixlẽ Israel ƒe ha blibo la me tɔ siwo katã xɔ ƒe blaeve kple edzivɔ, siwo katã ate ŋu ayi aʋa le Israel la, le wo fofowo ƒe aƒekɔwo nu.”+ 3 Eye Mose kple nunɔla Eleazar+ ƒo nu kpli wo le Moab tagba,+ le Yordan nu le Yeriko+ gbɔ gblɔ be: 4 “Mixlẽ ame siwo xɔ ƒe blaeve kple edzivɔ, abe ale si tututu Yehowa de se na Mose ene.”+ Ke Israel-vi siwo ʋu tso Egipte-nyigba dzi lae nye esi: 5 Ruben+ si nye Israel ƒe ŋgɔgbevi+ la ƒe viwoe nye: Hanok kple eƒe ƒome; Palu kple eƒe ƒome; 6 Hezron kple eƒe ƒome; Karmi kple eƒe ƒome. 7 Ame siwo katã ŋkɔ woŋlɔ le Ruben viwo ƒe ƒomeawo me la le ame akpe blaene vɔ etɔ̃ alafa adre blaetɔ̃.+ 8 Palu vie nye Eliab. 9 Eliab viwoe nye Nemuel, Datan kple Abiram. Datan sia kple Abiram nye adaŋudelawo le takpekpewo me, ame siwo kpe ɖe Kora ƒe ha+ la ŋu wowɔ dzre kple Mose+ kpakple Aron, esime wowɔ dzre kple Yehowa.+ 10 Eye anyigba ke nu mi wo. Ke Kora ya ku esime dzo fiã eya kple ŋutsu alafa eve blaatɔ̃ siwo de edzi la.+ Ale wozu nuxlɔ̃amekpɔɖeŋu.+ 11 Ke Kora viwo ya meku o.+ 12 Simeon+ viwoe nye esi le woƒe ƒomewo nu: Nemuel kple eƒe ƒome; Yamin kple eƒe ƒome; Yakin kple eƒe ƒome; 13 Zera kple eƒe ƒome; Saul kple eƒe ƒome. 14 Ame siwo katã ŋkɔ woŋlɔ le Simeon viwo ƒe ƒomeawo me la le ame akpe blaeve vɔ eve alafa eve.+ 15 Gad+ viwoe nye esi le woƒe ƒomewo nu: Zefon kple eƒe ƒome; Hagi kple eƒe ƒome; Suni kple eƒe ƒome; 16 Ozni kple eƒe ƒome; Eri kple eƒe ƒome; 17 Arod kple eƒe ƒome; Areli kple eƒe ƒome. 18 Ame siwo katã ŋkɔ woŋlɔ le Gad viwo ƒe ƒomeawo me la le ame akpe blaene alafa atɔ̃.+ 19 Yuda+ viwoe nye Er kple Onan.+ Ke Er kple Onan ku le Kanaan-nyigba dzi.+ 20 Yuda viwoe nye esi le woƒe ƒomewo nu: Sela+ kple eƒe ƒome; Perez+ kple eƒe ƒome; Zera+ kple eƒe ƒome. 21 Perez viwoe nye Hezron+ kple eƒe ƒome; Hamul+ kple eƒe ƒome. 22 Ame siwo katã ŋkɔ woŋlɔ le Yuda ƒe ƒomeawo me la le ame akpe blaadre vɔ ade alafa atɔ̃.+ 23 Isakar+ viwoe nye esi le woƒe ƒomewo nu: Tola+ kple eƒe ƒome; Puwa kple eƒe ƒome; 24 Yasub kple eƒe ƒome; Simron kple eƒe ƒome. 25 Ame siwo katã ŋkɔ woŋlɔ le Isakar ƒe ƒomeawo me la le ame akpe blaade vɔ ene alafa etɔ̃.+ 26 Zebulon+ viwoe nye esi le woƒe ƒomewo nu: Sered kple eƒe ƒome; Elon kple eƒe ƒome; Yahlel kple eƒe ƒome. 27 Ame siwo katã ŋkɔ woŋlɔ le Zebulon viwo ƒe ƒomeawo me la le ame akpe blaade alafa atɔ̃.+ 28 Yosef+ viwoe nye Manase kple Efrayim+ le woƒe ƒomewo nu. 29 Manase+ viwoe nye Makir+ kple eƒe ƒome. Makir dzi Gilead.+ Gilead hã kple eƒe ƒome. 30 Ame siawoe nye Gilead viwo: Yezer kple eƒe ƒome; Helek kple eƒe ƒome; 31 Asriel kple eƒe ƒome; Sekem kple eƒe ƒome; 32 Semida kple eƒe ƒome; Hefer kple eƒe ƒome. 33 Ke viŋutsu aɖeke mele Hefer vi Zelofehad si o, negbe vinyɔnuwo ko,+ eye Zelofehad vinyɔnuawo+ ŋkɔwoe nye Mahla, Noa, Hogla, Milka kple Tirza. 34 Ame siwo katã ŋkɔ woŋlɔ le Manase ƒe ƒomeawo me la le ame akpe blaatɔ̃ vɔ eve alafa adre.+ 35 Ame siawoe nye Efrayim+ viwo le woƒe ƒomewo nu: Sutela+ kple eƒe ƒome; Beker kple eƒe ƒome; Tahan kple eƒe ƒome. 36 Ame siawoe nye Sutela viwo: Eran kple eƒe ƒome. 37 Ame siwo katã ŋkɔ woŋlɔ le Efrayim viwo ƒe ƒomeawo me la le ame akpe blaetɔ̃ vɔ eve alafa atɔ̃.+ Ame siawoe nye Yosef viwo le woƒe ƒomewo nu. 38 Benyamin+ viwoe nye esiawo le woƒe ƒomewo nu: Bela+ kple eƒe ƒome; Asbel kple eƒe ƒome; Ahiram kple eƒe ƒome; 39 Sefufam kple eƒe ƒome; Hufam kple eƒe ƒome. 40 Bela viwoe nye Ard kple Naaman:+ Ard kple eƒe ƒome; Naaman kple eƒe ƒome. 41 Ame siwo katã ŋkɔ woŋlɔ le Benyamin viwo ƒe ƒomeawo me la le ame akpe blaene vɔ atɔ̃ alafa ade.+ 42 Ame siawoe nye Dan+ viwo le woƒe ƒomewo nu: Suham kple eƒe ƒome. Woawoe nye Dan viwo ƒe ƒomeawo. 43 Ame siwo katã ŋkɔ woŋlɔ le Suham viwo ƒe ƒomeawo me la le ame akpe blaade vɔ ene alafa ene.+ 44 Aser+ viwoe nye esi le woƒe ƒomewo nu: Yimna kple eƒe ƒome; Yiswi kple eƒe ƒome; Beria kple eƒe ƒome; 45 Beria viwoe nye esi: Heber kple eƒe ƒome; Malkiel kple eƒe ƒome. 46 Aser vinyɔnu ŋkɔe nye Sera. 47 Ame siwo katã ŋkɔ woŋlɔ le Aser viwo ƒe ƒomeawo me la le ame akpe blaatɔ̃ vɔ etɔ̃ alafa ene.+ 48 Naftali+ viwoe nye esi le woƒe ƒomewo nu: Yahzel kple eƒe ƒome; Guni kple eƒe ƒome; 49 Yezer kple eƒe ƒome; Silem kple eƒe ƒome. 50 Ame siwo katã ŋkɔ woŋlɔ le Naftali ƒe ƒomeawo me la le ame akpe blaene vɔ atɔ̃ alafa ene.+ 51 Ame siwo katã ŋkɔ woŋlɔ le Israel-viwo dome la va le ame akpe alafa ade kple ɖeka alafa adre blaetɔ̃.+ 52 Emegbe Yehowa gblɔ na Mose be: 53 “Woama anyigba la na ame siawo wòazu woƒe domenyinu le woƒe ŋkɔwo ƒe xexlẽme nu.*+ 54 Ame siwo sɔ gbɔ la ƒe domenyinu nalolo, eye ame siwo mesɔ gbɔ o la ƒe domenyinu nanɔ ʋɛ.+ Woama domenyinu na wo ɖe ame siwo ŋkɔ woŋlɔ la ƒe agbɔsɔsɔ nu. 55 Gake woadzidze nu ɖe anyigba la dzi hafi amae.+ Eye woaxɔ domenyinu la ɖe wo fofowo ƒe toawo ƒe ŋkɔwo nu. 56 Woadzidze nu hafi ama domenyinu ɖe sia ɖe na ame siwo sɔ gbɔ kple ame siwo mesɔ gbɔ o la siaa.” 57 Ke Lewi vi+ siwo ƒe ŋkɔwo woŋlɔ le woƒe ƒomewo nu lae nye esi: Gerson kple eƒe ƒome; Kohat+ kple eƒe ƒome; Merari kple eƒe ƒome; 58 Ame siawoe nye Lewi viwo ƒe ƒomeawo: Libni+ kple eƒe ƒome, Hebron+ kple eƒe ƒome, Mahli+ kple eƒe ƒome, Musi+ kple eƒe ƒome, Kora+ kple eƒe ƒome. Kohat dzi Amram.+ 59 Amram srɔ̃ ŋkɔe nye Yokebed,+ si nye nyɔnuvi si wodzi na Lewi le Egipte. Eye Yokebed dzi Aron, Mose, kple wo nɔvinyɔnu Miriam+ na Amram. 60 Wodzi Nadab, Abihu, Eleazar kple Itamar+ na Aron. 61 Ke Nadab kple Abihu ku le esi wodo dzo si ŋu womeɖe mɔ ɖo o le Yehowa ŋkume ta.+ 62 Ŋutsu siwo katã xɔ tso ɣleti ɖeka, siwo ƒe ŋkɔ woŋlɔ la va le ame akpe blaeve vɔ etɔ̃.+ Womeŋlɔ woƒe ŋkɔ ɖe Israel-viwo dome o,+ elabena womana domenyinu aɖeke wo le Israel-viwo dome o.+ 63 Ame siawoe nye Israel-vi siwo ŋkɔ Mose kple nunɔla Eleazar ŋlɔ le Moab tagba le Yordan nu le Yeriko gbɔ. 64 Ke Israel-vi siwo ŋkɔ Mose kple nunɔla Aron ŋlɔ esime wonɔ Sinai gbedzi la dometɔ aɖeke mele ame siawo dome o.+ 65 Elabena Yehowa gblɔ le wo ŋu be: “Woaku le gbea dzi godoo.”+ Eya ta wo dometɔ aɖeke mesusɔ o, negbe Kaleb, Yefune vi kple Yosua, Nun vi la ko.+\n^ Alo, “le ŋkɔawo ƒe agbɔsɔsɔme si woŋlɔ ɖi nu.”


Wokplɔ Apostolo Paulo Yi Roma | Biblia Me Nusɔsrɔ̃wo Na Ðeviwo\nPaulo wu eƒe mɔzɔzɔ etɔ̃lia nu le Yerusalem. Le afi ma la, wolée de gaxɔ me. Yesu gblɔ nɛ le ŋutega aɖe me le zã me be: ‘Àyi Roma eye àɖe gbeƒã le afi ma.’ Wokplɔ Paulo tso Yerusalem yi Kaisarea, eye enɔ gaxɔ me le afi ma ƒe eve. Esi wonɔ ʋɔnu drɔ̃m Paulo le Nutodziɖula Festo ŋkume la, Paulo gblɔ be: ‘Kaisaro negbugbɔ nye nya la drɔ̃ nam le Roma.’ Festo gblɔ be: “Èbe Kaisaro negbugbɔ nya la drɔ̃ na ye; eya ta àyi Kaisaro gbɔ.” Wode Paulo tɔdziʋu aɖe si yina Roma, eye Kristotɔ eve siwo nye Luka kple Aristarko yi kplii.\nLe ƒua dzi la, ya sesẽ aɖe ƒo va kpe wo ŋkeke geɖe. Wo katã wosusu be yewoaku. Gake Paulo gblɔ be: ‘Mía tɔwo, mawudɔla aɖe gblɔ nam le drɔ̃e me be: “Paulo, mègavɔ̃ o. Àɖo Roma eye ame sia ame si le tɔdziʋua me kpli wò la, anɔ dedie.” Milé dzi ɖe ƒo! Míele kuku ge o.’\nYa sesẽ la ƒo ŋkeke 14 sɔŋ. Mlɔeba la, wokpɔ du aɖe. Malta ƒukpoe. Tɔdziʋu la lɔ kekpo eye wòkaka kakɛkakɛ, gake ame 276 la katã siwo nɔ tɔdziʋua me la te ŋu ɖi go dedie. Wo dometɔ aɖewo ƒu tsia, eye bubuwo ku ɖe tɔdziʋu gbagbãa ƒe kakɛawo ŋu ɖi go. Ame siwo nɔ Malta dua me la lé be na wo eye wodo dzo na wo be woaƒu.\nLe ɣleti etɔ̃ megbe la, asrafoawo de Paulo tɔdziʋu bubu kplɔe yi Roma. Esi wòɖo afi ma la, nɔviawo va kpee. Esi Paulo kpɔ nɔviawo la, eda akpe na Yehowa eye dzi ɖo eƒo. Togbɔ be Paulo nye gamenɔla hã la, woɖe mɔ nɛ be wòanɔ aƒe aɖe si wòhaya la me eye asrafo aɖe nadzɔ eŋu. Enɔ afi ma ƒe eve. Amewo va srãnɛ kpɔ eye wòɖea gbeƒã na wo tso Mawu Fiaɖuƒe la ŋu eye wòfiaa nu wo tso Yesu ŋu. Azɔ hã, Paulo ŋlɔ lɛtawo na hame siwo le Asia Sue kple Yudea. Nyateƒee, Yehowa zã Paulo wòɖe gbeƒã nya nyuia na dukɔwo.\n“Míeɖea mía ɖokui fiana le mɔ sia mɔ nu be míenye Mawu ƒe subɔlawo, le dzidodo geɖe me, le xaxawo me, le hiãkamewo me, le fukpekpewo me.”—2 Korintotɔwo 6:4\nNyabiasewo: Nu ka tae Festo ɖo Paulo ɖe Roma? Nu kae dzɔ ɖe Paulo dzi esime wonɔ mɔa dzi yina Roma?\nDɔwɔwɔwo 21:30; 23:11; 25:8-12; 27:1–28:31; Romatɔwo 15:25, 26\nKristotɔnyenye Ƒe Takeke\nKpɔ anyigbatata si dzi Paulo ƒe mɔzɔzɔ siwo me wòkaka nya nyuia le kple du siwo ŋu woƒo nu tsoe le Nyaɖeɖefia ƒe agbalẽa me dze le.


GBE BUBU Albanian Arabic Armenian (West) Bengali Bicol Bislama Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Cibemba Croatian Czech Danish Dutch Efik Estonian Eŋlisi Eʋegbe Finnish Franse Ga Georgian German Gujarati Hiligaynon Hindi Hungarian Igbo Indonesian Italian Japanese Kannada Kinyarwanda Korean Latvian Lithuanian Malagasy Malayalam Marathi Myanmar Norwegian Pangasinan Papiamento (Curaçao) Polish Portuguese Punjabi Rarotongan Romanian Samoan Sepedi Setswana Shona Slovak Slovenian Spanish Sranantongo Swahili Swedish Tagalog Tahitian Telugu Thai Tshiluba Turkish Twi Ukrainian Urdu Vietnamese Zulu\nTODZIMƆ si dzi gbɔɖemeƒe fafɛ aɖe le nye teƒe si ado dzidzɔ na mɔzɔla si ŋu ɖeɖi te la ŋutɔ. Le Nepal la, woyɔa gbɔɖemeƒe siawo be chautara. Chautara sia tɔgbe nɔa agbafloti dama aɖe te, afisi vɔvɔli le woanɔ anyi ɖo ahaɖi ɖe eme le. Chautara ƒe gbɔɖemeƒe siawo tutu ɖe mɔ dzi nye dɔmenyonu wɔwɔ, eye ewɔla akpa gãtɔ medina be amewo nanya be yewoe wɔe o.\nNuteƒekpɔkpɔ siwo tso Nepal ɖe alesi Yehowa Mawu va zu dzidzɔ kple gbɔgbɔ me Dzidzemekpɔƒe na “mɔzɔla” siwo ŋu ɖeɖi te le nuɖoanyi sia me la fia.—Psalmo 23:2.\n• Dugã dzeani si nye Pokhara, afisi Himalaya-to dzeani siwo dzi sno dzena le nyuie la mee Lil Kumari le. Gake le alesi Lil Kumari tsi dzi ɖe eƒe ƒomea ƒe ganyawo ŋu ta la, esusu be mɔkpɔkpɔ boo aɖeke meli na ye o. Esi Yehowa Ðasefowo dometɔ ɖeka srãe kpɔ la, mɔkpɔkpɔ dodzidzɔname si le Biblia me wɔ dɔ ɖe edzi ale gbegbe be wòbia enumake be woawɔ aƒeme Biblia nusɔsrɔ̃ kpli ye.\nTogbɔ be nua sɔsrɔ̃ vivi Lil Kumari nu hã la, edziyiyi menɔ bɔbɔe o le ƒometɔwo ƒe tsitretsiɖeŋu si nu sẽ ŋutɔ ta. Gake mena ta o. Edea Kristotɔwo ƒe kpekpewo edziedzi hetsɔa nusiwo srɔ̃m wònɔ dea dɔwɔna me, vevietɔ esi ku ɖe srɔ̃nyɔnuwo ƒe ɖokuibɔbɔ ŋu. Esia na be srɔ̃aŋutsua kple dadaa va dze sii be Biblia si srɔ̃m Lil Kumari le nɔ vi ɖem na ƒome bliboa.\nSrɔ̃aŋutsua kple eƒe ƒometɔ geɖe le Mawu ƒe Nya srɔ̃m fifia. Le takpekpe aɖe si wowɔ nyitsɔ laa le Pokhara me la, Lil Kumari kple eƒe ƒometɔ 15 ye se vivi na ɖoɖowɔɖia. Egblɔ be: “Aƒenyeme va zu gbɔɖemeƒe elabena míaƒe ƒomea wɔ ɖeka le nyateƒe tadedeagu me fifia, eye susume ƒe akɔdzeanyi vavãtɔ su asinye.”\n• Togbɔ be vovototodedeameme nye sedzidada le Nepal hã la, egakpɔa ŋusẽ gã ɖe ameawo ƒe agbenɔnɔ dzi kokoko. Eyata ame geɖe tsɔ ɖe le nusi Biblia gblɔ tso tasɔsɔe kple ameŋkumemakpɔmakpɔ ŋu me. Esi Surya Maya srɔ̃e be “Mawu mekpɔa ame ŋku me o” la, woa kple eƒe ƒomea ƒe agbenɔnɔ trɔ ale gbegbe.—Dɔwɔwɔwo 10:34.\nMadzɔmadzɔnyenye si vovototodedeameme kple kɔnyinyi kpakple kɔnu siwo xɔ aƒe ɖi vevie he vɛ te nɔnɔ doa nuxaxa na Surya Maya vevie. Esi Surya Maya nye nyɔnu si doa vevie mawusubɔsubɔ ta la, ebia kpekpeɖeŋu tso eƒe legbawo gbɔ ƒe geɖe. Gake womeɖo eƒe gbedodoɖawo ŋu o. Gbeɖeka esi wònɔ koko ƒom nɔ kpekpeɖeŋu biam la, eƒe mamayɔvi si xɔ ƒe ade, Babita, te ɖe eŋu biae be: “Nukatae nèle koko ƒom le kpekpeɖeŋu biam legba siwo mate ŋu awɔ naneke o la?”\nEva nya be Yehowa Ðasefo aɖe nɔ Biblia srɔ̃m kple Babita dada. Babita kpe mamaa dzidzɔtɔe be wòava Kristotɔwo ƒe kpekpe. Esi Surya Maya yi la, ewɔ nuku nɛ be ameƒomevi vovovowo nɔ ha dem kple wo nɔewo nazãbubuɖeameŋu aɖeke manɔmee. Enumake ebia be woawɔ aƒeme Biblia nusɔsrɔ̃ kpli ye. Togbɔ be esia na eƒe aƒelikawo megadea ha kplii o hã la, dzi meɖe le eƒo o; eye nuxexlẽ kple nuŋɔŋlɔ si menya tututu o hã mehe eƒe gbɔgbɔmeŋgɔyiyi wɔwɔ ɖe megbe o.\nƑe enyi va yi, eye eƒe ƒomea me tɔ ade, hekpe ɖe srɔ̃aŋutsua kple via etɔ̃ ŋu va zu Yehowa Ðasefowo. Fifia, Surya Maya nye ɣeyiɣiawo katã ƒe subɔla, gbesiagbe mɔɖela, eye wòtsɔ dzidzɔ le kpekpem ɖe ame bubuwo ŋu be woadro agba kpekpe siwo le wo dzi la ɖe gbɔɖemeƒe vavãtɔ si Yehowa ɖeɖeko ate ŋu ana.\nƉoe Ɖe Amewo Ɖoe Ɖe Amewo Yehowa Naa Gbɔɖemeƒe Eƒe Amewo\nw00 12/1 axa 8


MA KOLOSESE 1 AKP - Ɔko gɔgbe ɔbɔrɛ i mme Paulo gɔ iki - Bible Search\nMA FILIPISE 4 MA KOLOSESE 2\nMA KOLOSESE 1\n1Ɔko gɔgbe ɔbɔrɛ i mme Paulo gɔ iki i Ɣaa kuɖɔɛ ame loba loakpese Kristo Yesu katɔ̃mesɛdze gu Sostene kɔrɛ. 2Boto botsɛrɛ botã bo manyii ma nɖe Ɣaa maturi fiɛ maɖe manukuarese fiɛ ana ne, maɖe Kristo mare i Kolose. Ɣaa gɔ nɖe bo Ɔse si ɔtã mi abualɛra gu isobuɛ.\nPaulo Ɔpɛ Ɣaa Siba I Ma Kolosese Iti.\n3Bosɛ bopɛ Ɣaa gɔ nɖe Bosate Yesu Kristo Ɔse siba ɔwi biara si boto bokparama kayi i mi iti 4Alasɔ bonɔ sɔ mifɔ Kristo Yesu miɖe fiɛ misɛ miɖɔɛ mafɔɖedze ɔɖuɖu ana kukaakɔ. 5Maledza nnɛ mito minyɔ ɔri masɛ mi i kato. Minɔ ɔriinyɔ itɔ̃me nɛgbe koko ku ɔwi gɔ maɣere mi ɔnukuare itɔ̃me nɛ nɖe Itɔ̃me Bielea. 6Itɔ̃me Bielea nɛgbe togu imɔ, iɣɔ̃ abi i kayiiso ɔɖuɖu lɛ kumɛgɔ ito isɛ katɔ̃ i mi ndɛ̃ ita i ɔwi gɔ minɔ kumɛgɔ i Ɣaa ɔnyɔ mi nnya fiɛ minɔ ne karɔ̃ kukaakɔ. 7Bo ɔnyii ɖɔɛse Epafra nɖe ngɔ lote mi ara wagbe. Ɔɖe bo rabaradze laa gɔ lobara Kristo karabara i ɔnukuare ame i bo kanya. 8Ɔ̃ loba ɔ̃aɣere bo kuɖɔɛ gɔ i Ɣaa Siwarã ɔsu sipia i mi ame ne.\n9Ne ɔso ita i iyi nɛ bonɔ mi iso itɔ̃me ne, bosɛ bokparama kayi ɔwi biara i mi iti. Bosɛ botã Ɣaa iti sɔ ɔtã mitsue ɔ̃ kuɖɔɛ, ɔtã mi iwola ɔɖuɖu gu ara karɔ̃ inɔ nɛ lobɔrɛ i ɔ̃ Siwarã ame. 10Nnɛgbe loatã sɔ miawo ngbã mɛ loabo Bosate anɔ ɔsɛ fiɛ miabara nnɛ ɔsɛ ɔɖɔɛ ne. Iyɔ i mi ngbã ɔɖuɖu ame ne, ara sɛɛ kotoo ka miabara fiɛ miatsue Ɣaa ana mibua. 11Loto Ɣaa i kukpa sɔ ɔtã mi ɔle ɔɖuɖu gɔ lobɔrɛ i ɔ̃ ɔle siare ame sɔ miawo ɔya teteree i ira biara kanya ku iɣaraso gu isoɣɔ ame. 12Mipɛ bo Ɔse siba, ngɔ lobara mi sɔ mikote sɔ miana kaɖekɔ̃ ga ɔsɛ ɔ̃ maturi i ɔ̃ ikpawaĩ sigarakaɖekɔ̃ ame. 13Ɔɖi bo ɔbɔrɛgu i Ɔbosam ɔle gɔ nɖe idududu ame ɔbɔ ɔ̃ Ɔbi ɖɔɛse sigarakaɖekɔ̃ ame. 14Ɔ̃ Ɔbi gɔgbe ame bona iɖi fiɛ bona akpi kasukatsɛ.\nBoɣe Kristo Nsɛgbai Gu Ɔ̃ Karabara.\n15Kristo nɖe Ɣaa gɔ boisɛ bonya kumiamia. Ɔ̃ nɖe Ɣaa Ɔbirɛrɛĩ ɖeakatɔ̃ gɔ nto ɔɖe Ɣaa kurabarara ɔɖuɖu iso. 16Alasɔ ɔ̃ iso i Ɣaa ɔki fiɛ ɔbara ira biara i kato gu karɔ̃, nwa masɛ manya gu nwa maisɛ manya, siwarã ame sile, makɔse gu mma nto maɖe iso. Ɣaa ɔbara ara ɔɖuɖu ɔkigu i ɔ̃ iso fiɛ ɔ̃ iɖe ɔbara wã ɔtã. 17Kristo ka ɔpia fiɛ Ɣaa ɔbara ira biara, fiɛ ɔ̃ iso iki fiɛ ibiara se i ne ɔri iso. 18Ɔ̃ nɖe mafɔɖedze ikuri nɛ nɖe ɔ̃ kuturidziri iti. Ɔ̃ ame i mafɔɖedze ngbã ɔbɔrɛ. Ɔ̃ nɖe Ɔbirɛrɛĩ ɖeakatɔ̃ gɔ lota ɔbɔrɛ i makpise ame sɔ ɔ̃afɔ kasɛkɔ̃ ɖeakatɔ̃ i ira biara ame. 19Alasɔ Ɣaa kuɖɔɛ kuɖe sɔ ɔ̃ Ɔbi ame maanya ɔ̃ kumiamia ɔɖuɖu makigu. 20Fiɛ iki i ɔ̃ Ɔbi iso ne, Ɣaa ɔfere kanya ndu ku kayiiso ɔɖuɖu. Iki i ɔ̃ Ɔbi ima nɛ ɔfere i karɔ̃ iso ame ne, Ɣaa ɔɔkpesera ara wa mpia i kato gu karɔ̃ ɔɖuɖu ɔbɔ so i kɔrɛ sɔ isobuɛ ka ipia i ɔ̃ gu ma ndɛ̃.\n21Ɔwi gɔ lofe ame ne, mikora kama mitã Ɣaa fiɛ miɖe ɔ̃ matsirise ala mi ara lalaa wa misɛ misusu gu nwa misɛ mibara ɔso. 22Ɣɛɛ kiniɔ iki i ɔ̃ Ɔbi kukpi ɔso ne, Ɣaa ɔɔboregu mi ɔbɔ so i kɔrɛ, ɔbara mi sekelee, miyi sɔ iɣɛrɛ kuiwɛ̃ na mi iso i ɔ̃ katɔ̃. 23Ikote sɔ miamɔɛ̃ nnɛ mifɔ miɖe mila. Miya teteree si mire siɖu. Mi adzuni si asia i ɔriinyɔ nɛ i Itɔ̃me Bielea ɔsu ibɔ mi iso, ala Itɔ̃me Bielea nɛgbe imomo mapɛ matã kayiiso ɔɖuɖu fiɛ mme Paulo ana ne, loɔba loakpese ne ɔɖabo.\nPaulo Ɔbara Karabara Lɛ Mafɔɖedze Ɔɖabo.\n24Kiniɔ ne, iba me ɔmɛrɛ̃ sɔ lowe inyɛ i mi iti. Loto lowe inyɛ i wũ siturina ame sɔ si losu lowiri inyɛwe nɛ i Kristo ɔsɛ me i mafɔɖedze ikuri kanya. 25Ɣaa lobara me sɔ loaɖe mafɔɖedze ɔɖabo si loapɛ ɔ̃ itɔ̃me imomo fiɛ miatsue ɔ̃ itɔ̃me iyi pɔpɔɔpɔ. 26Itɔ̃me nɛgbe ɖe itɔ̃me nɛ lowɛrɛ ta maturi ɔwi, ɣɛɛ kiniɔ ne, Ɣaa ɔɔɖi ɔte mma lofɔ wũ maɖe. 27Ɣaa ɔɖɔɛ sɔ ɔ̃aɖi itɔ̃me wɛrɛa nɛ lofɔ kuɣa ngbe fiɛ iba kuwarɛ ɔtã kayiiso ɔɖuɖu. Itɔ̃me wɛrɛa nɛgbe nɖe sɔ, Kristo gɔ mpia i mi ame ne, ɔ̃ nɖe ɔriinyɔ ikpawaĩ siare nɛ nse isia mi ne. 28Ne ɔso boto boɣere ɔbiara Kristo iso itɔ̃me ne. Ku iwola biara nɛ boba ne, bosɛ boka ma, bote ma ara sɔ si boakɔ ma bobɔ Ɣaa anɔ lɛ maturi ma loɔmɔ fiɛ maɖe mawɛ̃ ku Kristo. 29Si loawo nnɛgbe ɔbara ɔso ne, losɛ lokpɛ̃, losu ɔle siare gɔ ɔɖuɖu i Kristo ɔtã me fiɛ ɔto ɔbara karabara i wũ ame.


Te Ðe Mawu Ŋu le Gbedodoɖa Me | Biblia ƒe Nufiafia\nTe Ðe Mawu Ŋu le Gbedodoɖa Me\nNukata wòle be míado gbe ɖa na Mawu?\nNukae míawɔ be Mawu nase míaƒe gbedodoɖawo?\nAleke Mawu ɖoa míaƒe gbedodoɖawo ŋui?\n“Dzi kple anyigba wɔla” la lɔ̃na faa be yease míaƒe gbedodoɖawo\n1, 2. Nukata wòle be míabu gbedodoɖa be enye mɔnukpɔkpɔ gã aɖe na mí, eye nukata wòhiã be míanya nusi Biblia fia tso gbedodoɖa ŋu?\nNU SUE aɖe koe anyigba la nye ne míetsɔe sɔ kple yamenutome bliboa. Le nyateƒe me, le Yehowa, amesi nye “dzi kple anyigba wɔla” ŋkume la, ɖeko ameƒomea ƒe dukɔwo katã le abe tsi toŋtoŋ le ze ŋu ene. (Psalmo 115:15; Yesaya 40:15) Ke hã Biblia gblɔ be: “Yehowa tsɔ ɖe amesiwo katã yɔnɛ, amesiwo katã yɔnɛ le nyateƒe me la gbɔ. Ewɔa amesiwo katã vɔ̃nɛ la, ƒe didi dzi na wo, esea woƒe ɣli, eye wòxɔna na wo.” (Psalmo 145:18, 19) Wò ya bu nusi nya mawo fia ŋu kpɔ ko! Wɔla ŋusẽkatãtɔ la tsɔ ɖe mía gbɔ eye eɖoa to mí ne ‘míeyɔe le nyateƒe me.’ Mɔnukpɔkpɔ gã kae nye si wònye na mí be míaƒo nu na Mawu le gbedodoɖa me!\n2 Gake ne míedi be Yehowa nase míaƒe gbedodoɖawo la, ke ele be míado wo ɖa le mɔ si dzi wòda asi ɖo nu. Hafi míate ŋu awɔe alea la, ele be míanya nusi Biblia fia tso gbedodoɖa ŋu. Le esia ta ele vevie be míanya nusi Ŋɔŋlɔawo gblɔ tso nya sia ŋu, elabena gbedodoɖae ana míate ɖe Yehowa ŋu kplikplikpli.\nNUKATAE WÒLE BE MÍADO GBE ÐA NA YEHOWA?\n3. Susu vevi siwo ta wòle be míado gbe ɖa na Yehowa dometɔ ɖekae nye ka?\n3 Susu vevi siwo ta wòle be míado gbe ɖa na Yehowa dometɔ ɖekae nye be eya ŋutɔe bia be míado gbe ɖa. Eƒe Nya la de dzi ƒo na mí be: “Migatsi dzimaɖi le naneke ŋuti o, ke boŋ le nusianu me la mitsɔ gbedodoɖa kple kukuɖeɖe na Mawu nanya miaƒe dzimedidiwo, eye mitsɔ akpedada kpe ɖe eŋuti. Eye Mawu ƒe ŋutifafa, si ƒo gɔmesesewo katã ta la, adzɔ miaƒe dziwo kple miaƒe tamesusuwo ŋu adzra wo ɖo le Kristo Yesu me.” (Filipitɔwo 4:6, 7) Godoo la, míabu ɖoɖo nyui sia si xexeame katã ƒe Dziɖula Gãtɔ wɔ na mí dɔmenyotɔe la nu tsɛe gbeɖe o!\n4. Aleke gbedodoɖa na Yehowa edziedzi doa ŋusẽ mía kplii dome ƒomedodo?\n4 Susu bubu si ta wòle be míado gbe ɖa enye be gbedodoɖa na Yehowa edziedzi nye mɔ si dzi míato ado ŋusẽ mía kplii dome ƒomedodo. Menye nane kokokoe hiãa ame aɖe hafi wòƒoa nu kple exɔlɔ̃ vevi o. Ke boŋ xɔlɔ̃ vavãwo tsɔa ɖe le eme na wo nɔewo, eye woƒe xɔlɔ̃wɔwɔa me sẽna ɖe edzi ne wogblɔa woƒe susuwo, woƒe dzimaɖitsitsiwo, kple woƒe seselelãmewo na wo nɔewo faa. Le go aɖewo me la, alea tɔgbee nɔnɔmea le le mía kple Yehowa Mawu dome ƒomedodo me. Agbalẽ sia kpe ɖe ŋuwò nèva srɔ̃ nu geɖe ku ɖe nusi Biblia fia tso Yehowa, eƒe amenyenye, kple eƒe tameɖoɖowo ŋu ŋuti. Èva kpɔe dze sii be eli ŋutɔŋutɔ. Azɔ gbedodoɖa ʋu mɔnukpɔkpɔ na wò be nàgblɔ wò susu kple wò seselelãme ɖesiaɖe na Fofowò si le dziƒo. Ne èwɔ esia la, ana nàte ɖe Yehowa ŋu geɖe wu.—Yakobo 4:8.\nNUDIDI KAWO GBƆE WÒLE BE MÍAÐO?\n5. Nukae fia be menye gbedodoɖawo katãe Yehowa sena o?\n5 Ðe Yehowa ɖoa to gbedodoɖawo katã? Bu nya si wògblɔ na Israel-vi dzeaglã siwo nɔ anyi le nyagblɔɖila Yesaya ŋɔli ŋu kpɔ: “Ne mieli kɔ gbedodoɖa gleglegle hã la, nyemasee o, elabena ʋu yɔ asi me na mi!” (Yesaya 1:15) Esia fia be nuwɔna aɖewo ate ŋu awɔe be Mawu mase míaƒe gbedodoɖawo o. Eyata be Mawu nase míaƒe gbedodoɖawo la, nudidi vevi aɖewo li siwo gbɔ wòle be míaɖo.\n6. Nu vevi siwo ana Mawu naɖo to míaƒe gbedodoɖa dometɔ ɖeka enye ka, eye aleke míawɔ aɖo egbɔ?\n6 Nu veviawo dometɔ ɖeka enye be xɔse nanɔ mía si. (Marko 11:24) Apostolo Paulo ŋlɔ bena: “Ne xɔse mele mía si o la, míate ŋu adze Mawu ŋu o; elabena ele be, amesi ke tena va Mawu gbɔ la, naxɔ ase be, Mawu li, eye wònye teƒeɖola na amesiwo dinɛ vevie.” (Hebritɔwo 11:6) Xɔse vavã si anɔ ame si mefia be woanya be Mawu li eye be eɖoa to gbedodoɖa heɖoa wo ŋu ko evɔ o. Míaƒe nuwɔnawoe aɖee afia be xɔse le mía si. Ele be alesi míenɔa agbee gbesiagbe nana wòadze ƒã be xɔse le mía si.—Yakobo 2:26.\n7. (a) Nukatae wòle be míaƒo nu bubutɔe na Yehowa le gbedodoɖa me? (b) Aleke míaɖee afia be míedoa gbe ɖa na Mawu le ɖokuibɔbɔ kple anukwareɖiɖi me?\n7 Yehowa di hã be amesiwo ado gbe ɖa na ye nawɔ esia le ɖokuibɔbɔ kple anukwareɖiɖi me. Ðe eme mekɔ ƒã be ele be míabɔbɔ mía ɖokui ne míele nu ƒom na Yehowa oa? Ne mɔnukpɔkpɔ su amewo si be woaƒo nu na fia alo dukplɔla aɖe la, zi geɖe woƒoa nu bubutɔe wòdzena ƒã be amegã aɖe ŋkumee yewole. Aleke gbegbe wòhiã vevie wu be míaƒo nu na Yehowa bubutɔe enye si! (Psalmo 138:6) Le nyateƒe me la, eyae nye “Mawu ŋusẽkatãtɔ” la. (Mose I, 17:1) Ne míele gbe dom ɖa na Mawu la, ele be míaƒe nuwɔna naɖee afia be míelɔ̃ ɖe edzi ɖokuibɔbɔtɔe be míebɔbɔ ɖe eyama te. Ðokuibɔbɔ sia aʋa mí hã be míado gbe ɖa tso dzi me le anukwareɖiɖi me, ahatsri nya ɖeka tɔgbe gbugbɔgagblɔ ɣesiaɣi abe kɔnu dzro aɖe ko ene.—Mateo 6:7, 8.\n8. Aleke míate ŋu awɔ nu wòasɔ kple míaƒe gbedodoɖawo?\n8 Nudidi bubu si ana Mawu naɖo to mí enye be míawɔ nu wòasɔ kple míaƒe gbedodoɖawo. Yehowa le mɔ kpɔm be míawɔ míaƒe ŋutete ɖesiaɖe le nusi míedoa gbe ɖa biana la dzi wɔwɔ me. Le kpɔɖeŋu me, ne míedoa gbe ɖa na Mawu be ‘Na nuɖuɖu si asu mía nu egbe mí’ la, ke ele be míado vevie nu le dɔ ɖesiaɖe si míate ŋui la wɔwɔ me. (Mateo 6:11; Tesalonikatɔwo II, 3:10) Ne míedoa gbe ɖa biana be wòakpe ɖe mía ŋu le ŋutilã me gbɔdzɔgbɔdzɔ aɖe dzi ɖuɖu me la, ke ele be míakpɔ nyuie aƒo asa na nuwɔna kple nɔnɔme ɖesiaɖe si ate ŋu akplɔ mí ade tetekpɔ me. (Kolosetɔwo 3:5) Hekpe ɖe nudidi vevi siawo ŋu la, biabia aɖewo li ku ɖe gbedodoɖa ŋu siwo wòle be míakpɔ ŋuɖoɖo na.\nGBEDODOÐA ŊUTI BIABIA AÐEWO ƑE ŊUÐOÐOWO\n9. Amekae wòle be míado gbe ɖa na, eye to ameka dzi?\n9 Amekae wòle be míado gbe ɖa na? Yesu fia eyomedzelawo be woado gbe ɖa na “mía Fofo, si le dziƒowo.” (Mateo 6:9) Eyata Yehowa Mawu ɖeka koe wòle be míaƒe gbedodoɖawo nayi na. Gake Yehowa di hã be míalɔ̃ ɖe ɖoƒe si yeƒe Tenuvi, Yesu Kristo, le la dzi. Abe alesi míesrɔ̃e le Ta 5 lia me ene la, edɔ Yesu ɖo ɖe anyigba dzi be wòava xe tafe ahaɖe mí tso nuvɔ̃ kple ku me. (Yohanes 3:16; Romatɔwo 5:12) Eyae nye Nunɔlagã kple Ʋɔnudrɔ̃la si wòɖo. (Yohanes 5:22; Hebritɔwo 6:20) Le esia ta Ŋɔŋlɔawo fia mí be míado gbe ɖa to Yesu dzi. Eya ŋutɔ gblɔ be: “Nyee nye mɔ la kple nyateƒe la kpakple agbe la, ame aɖeke mevaa Fofo la gbɔ o, negbe to dzinye ko.” (Yohanes 14:6) Eyata hafi woase míaƒe gbedodoɖawo la, ele be míadoe ɖa na Yehowa to Via dzi.\n10. Nukata womebia be míanɔ nɔnɔme tɔxɛ aɖeke me ne míele gbe dom ɖa o?\n10 Ðe wòle be míanɔ nɔnɔme tɔxɛ aɖe me ne míele gbe dom ɖa? Ao. Yehowa mebia be míana míaƒe asiwo loo alo míaƒe ameti bliboa nanɔ nɔnɔme tɔxɛ aɖeke me kokoko o. Biblia fia be woate ŋu anɔ nɔnɔme vovovowo me ado gbe ɖa. Esiawo dometɔ aɖewoe nye anyinɔnɔ, tabɔbɔ, klodzedze, kple tsitrenɔnɔ. (Kronika I, 17:16; Nexemya 8:6; Daniel 6:11; Marko 11:25) Nusi le vevie ŋutɔŋutɔe nye dzi ƒe nɔnɔme nyuitɔ si anɔ ame si, ke menye nɔnɔme tɔxɛ aɖe me nɔnɔ be amewo nakpɔ o. Nyateƒee, ne míele míaƒe gbesiagbedɔwo wɔm alo ne nɔnɔme kpata aɖe do mo ɖa la, míate ŋu ado gbe ɖa ɖe tame le afisiafi si míele. Yehowa sea gbedodoɖa mawo togbɔ be ame bubu siwo ƒo xlã mí manya kura be míele gbe dom ɖa o hã.—Nexemya 2:1-6.\n11. Mía ŋutɔwo míaƒe nuhiahiã kawo ŋue míate ŋu ado gbe ɖa le?\n11 Nukae míate ŋu abia le gbedodoɖa me? Biblia gblɔ be: “Ne míebia nane le [Yehowa ƒe] lɔlɔ̃nu la, aɖo to mí.” (Yohanes I, 5:14) Eyata míate ŋu ado gbe ɖa abia nusianu si wɔ ɖeka kple Mawu ƒe lɔlɔ̃nu. Ðe wònye eƒe lɔlɔ̃nu be míado gbe ɖa tso míaƒe dzimaɖitsitsiwo ŋua? Ẽ! Gbe dodo ɖa na Yehowa ate ŋu anɔ abe nuƒoƒo na xɔlɔ̃ vevi aɖe ene. Míate ŋu aƒo nu faa naneke maɣlamaɣlae, ‘agblɔ míaƒe dzimenyawo’ na Mawu. (Psalmo 62:9) Asɔ be míabia eƒe gbɔgbɔ kɔkɔea, elabena eyae akpe ɖe mía ŋu míawɔ nusi sɔ. (Luka 11:13) Míate ŋu abia eƒe mɔfiame ale be míawɔ nyametsotso nyuiwo, kpakple ŋusẽ be míate ŋu anɔ te ɖe nɔnɔme sesẽwo nu. (Yakobo 1:5) Ne míewɔ nuvɔ̃ la, ele be míabiae be wòanɔ te ɖe Kristo ƒe vɔsa dzi atsɔe ake mí. (Efesotɔwo 1:3, 7) Gake menye mía ŋutɔwo míaƒe nuhiahiãwo ŋu koe wòle be míado gbe ɖa le ya o. Ele be míado gbe ɖa ɖe ame bubuwo hã ta—ɖe míaƒe ƒometɔwo kple mía nɔvi tadeagulawo ta.—Dɔwɔwɔwo 12:5; Kolosetɔwo 4:12.\n12. Aleke míate ŋu atsɔ nya siwo ku ɖe mía Fofo si le dziƒo ŋu aɖo nɔƒe gbãtɔ le míaƒe gbedodoɖawo mee?\n12 Ele be nya siwo ku ɖe Yehowa Mawu ŋutɔ ŋu naxɔ nɔƒe gbãtɔ le míaƒe gbedodoɖawo me. Susu geɖe li siwo ta wòle be míada akpe nɛ tso dzi me ɖe eƒe nyuiwɔwɔwo katã ta. (Kronika I, 29:10-13) Le Yesu ƒe kpɔɖeŋugbedodoɖa si woŋlɔ ɖe Mateo 6:9-13 me la, efia mí be míado gbe ɖa be woakɔ Mawu ƒe ŋkɔ ŋu, si fia be woana wòanɔ kɔkɔe. Egblɔ kplɔe ɖo be míabia be Mawu ƒe Fiaɖuƒea nava eye be woawɔ eƒe lɔlɔ̃nu le anyigba dzi sigbe alesi wowɔna le dziƒo ene. Le nya vevi siawo siwo ku ɖe Yehowa ŋu gbɔgblɔ vɔ megbe hafi Yesu trɔ ɖe ame ŋutɔ ƒe nuhiahiãwo biabia ŋu. Eyata ne míawo hã míena nya siwo ku ɖe Mawu ŋu xɔ nɔƒe gbãtɔ le míaƒe gbedodoɖawo me la, míeɖenɛ fiana be menye mía ɖokui tɔ ko dim míele o.\n13. Nya kae Ŋɔŋlɔawo gblɔ tso gbedodoɖa siwo Mawu sena ƒe didime ŋu?\n13 Aleke wòle be míaƒe gbedodoɖawo ƒe didime nanɔ? Biblia megblɔ alesi wòle be mía ŋutɔwo míaƒe gbedodoɖawo alo esi ame aɖe ado ɖa ɖe ƒuƒoƒo aɖe ta la ƒe didime nanɔ o. Ate ŋu anye gbedodoɖa kpui aɖe hafi míaɖu nu alo mía ŋutɔwo míaƒe gbedodoɖa didi si me míagblɔ míaƒe dzimenyawo katã na Yehowa le. (Samuel I, 1:12, 15) Gake Yesu bu fɔ amesiwo wɔa wo ɖokui ame kɔkɔewo, siwo doa gbe didiwo ɖa le dutoƒo, wònye ameŋkumenuwɔwɔ. (Luka 20:46, 47) Gbedodoɖa mawo mewɔa dɔ ɖe Yehowa dzi o. Nu vevitɔ enye be gbedodoɖawo natso dzi me. Eyata gbedodoɖawo ƒe didime ate ŋu atso hiahiãwo kple nɔnɔmeawo gbɔ.\nWoate ŋu ase wò gbedodoɖawo le ɣeyiɣi ɖesiaɖe dzi\n14. Nukae Biblia di be yeagblɔ esi wòde dzi ƒo be ‘miyi edzi mianɔ gbe dom ɖa,’ eye aleke esia faa akɔ na amee?\n14 Zi nenie wòle be míado gbe ɖa? Biblia de dzi ƒo na mí be, ‘miyi edzi mianɔ gbe dom ɖa,’ “minɔ gbedodoɖa dzi ɖaasi,” kple be “minɔ gbedodoɖa dzi madzudzɔmadzudzɔe!” (Mateo 26:41; Romatɔwo 12:12; Tesalonikatɔwo I, 5:17) Gake nya siawo mefia be míafɔ ko anɔ gbe dom ɖa na Yehowa kaka zã nado o. Ke boŋ ɖe Biblia le dzi dem ƒo na mí be míanɔ gbe dom ɖa edziedzi, be míada akpe na Yehowa ɖaasi ɖe eƒe nyuiwɔwɔ na mí ta, ahadi eƒe mɔfiame, akɔfafa, kple ŋusẽdoame. Ðe mefaa akɔ na mí be míanya be Yehowa meɖo ɣeyiɣi ƒe didime alo zi neni si míate ŋu ate ɖe eŋu le gbedodoɖa me ƒe seɖoƒe aɖeke oa? Ne míekpɔa ŋudzedze ɖe gbedodoɖa ƒe mɔnu si ʋu ɖi na mí ŋu vavã la, míadi mɔnukpɔkpɔ geɖe atsɔ ado gbe ɖa na mía Fofo si le dziƒo.\n15. Nukata wòle be míagblɔ “Amen” le mía ŋutɔwo míaƒe gbedodoɖa alo esi wodo ɖa ɖe ƒuƒoƒo aɖe ta ƒe nuwuwu?\n15 Nukata wòle be míagblɔ “Amen” le gbedodoɖa ƒe nuwuwu? Nya “amen” gɔmee nye “nenɔ alea,” alo “neva eme nenema.” Kpɔɖeŋuwo le Ŋɔŋlɔawo me siwo fia be esɔ be míagblɔ “Amen” le mía ŋutɔwo míaƒe gbedodoɖa kple esi wodo ɖa ɖe ƒuƒoƒo aɖe ta ƒe nuwuwu. (Kronika I, 16:36; Psalmo 41:14) Ne míegblɔ “Amen” le mía ŋutɔwo míaƒe gbedodoɖa ƒe nuwuwu la, efia be míelɔ̃ ɖe edzi be nyaawo le vevie eye wotso dzi me na mí. Ne míegblɔ “Amen”—eɖanye ɖe tame alo míegblɔe sesĩe o—le gbe si ame aɖe do ɖa ɖe ƒuƒoƒo aɖe ta ƒe nuwuwu la, efia be míelɔ̃ ɖe nya siwo wògblɔ dzi.—Korintotɔwo I, 14:16.\nALESI MAWU ÐOA MÍAƑE GBEDODOÐAWO ŊUI\n16. Kakaɖedzi kae ate ŋu anɔ mía si ku ɖe gbedodoɖa ŋu?\n16 Ðe Yehowa ɖoa gbedodoɖawo ŋu ŋutɔŋutɔa? Ẽ, eɖoa wo ŋu! Kpeɖodzi sẽŋuwo le mía si si ta míaka ɖe edzi be ‘Gbedodoɖasela’ la ɖoa gbe si ame miliɔn geɖe dona ɖa le anukwareɖiɖi me ŋu. (Psalmo 65:3) Yehowa ate ŋu ato mɔ vovovowo dzi aɖo míaƒe gbedodoɖawo ŋu.\n17. Nukata míate ŋu agblɔ be Mawu zãa eƒe dɔlawo kple esubɔla siwo le anyigba dzi tsɔ ɖoa míaƒe gbedodoɖawo ŋui?\n17 Yehowa toa eƒe dɔlawo kple esubɔla siwo le anyigba dzi la dzi ɖoa gbedodoɖawo ŋu. (Hebritɔwo 1:13, 14) Nuteƒekpɔkpɔ geɖe li ku ɖe ame aɖewo siwo do gbe ɖa na Mawu bia be wòakpe ɖe yewo ŋu yewoase Biblia la gɔme eye le ema megbe kpuie ko Yehowa ƒe subɔlawo dometɔ aɖe va do ɖe wo gbɔ ŋu. Nuteƒekpɔkpɔ mawo ɖo kpe edzi be mawudɔlawoe le mɔ fiam amewo le Fiaɖuƒegbeƒãɖeɖedɔa wɔwɔ me. (Nyaɖeɖefia 14:6) Yehowa ate ŋu aʋã Kristotɔ aɖe wòava na kpekpeɖeŋu mí atsɔ aɖo gbe si míedo ɖa le ɣeyiɣi si me nane hiã mí ŋu.—Lododowo 12:25; Yakobo 2:16.\nYehowa ate ŋu aʋã Kristotɔ aɖe wòava na kpekpeɖeŋu mí atsɔ aɖo míaƒe gbedodoɖa ŋu\n18. Aleke Yehowa toa eƒe gbɔgbɔ kɔkɔe kple eƒe Nya la dzi ɖoa esubɔlawo ƒe gbedodoɖawo ŋui?\n18 Yehowa Mawu toa eƒe gbɔgbɔ kɔkɔea kple eƒe Nya, Biblia, hã dzi ɖoa esubɔlawo ƒe gbedodoɖawo ŋu. Ate ŋu afia mɔ mí ahado ŋusẽ mí to eƒe gbɔgbɔ kɔkɔea dzi atsɔ aɖo gbe si míedo ɖa be wòakpe ɖe mía ŋu míaɖu tetekpɔ aɖe dzii la ŋu. (Korintotɔwo II, 4:7) Zi geɖe la, míekpɔa gbe si míedona ɖa be Yehowa nafia mɔ mí ƒe ŋuɖoɖo le Biblia me, eye eya dzie wòtona kpena ɖe mía ŋu be míawɔ nyametsotso siwo me nunya le. Míate ŋu akpɔ mawunyakpukpui siwo akpe ɖe mía ŋu ne míele ɖokuisi Biblia nusɔsrɔ̃ wɔm kple ne míele Kristotɔwo ƒe agbalẽwo, abe esia ene, srɔ̃m. Míate ŋu ase Ŋɔŋlɔawo me nya vevi siwo ŋu wòhiã be míade ŋugble le la le Kristotɔwo ƒe kpekpewo me alo le hamemegã aɖe si tsɔ ɖe le eme na mí ƒe nyawo me.—Galatiatɔwo 6:1.\n19. Nukae wòle be wòanɔ susu me na mí ne edze abe ɖe womele míaƒe gbedodoɖawo ŋu ɖom o ene?\n19 Ne edze abe ɖe míaƒe gbedodoɖawo ƒe ŋuɖoɖowo mele vavam kabakaba tso Yehowa gbɔ o ene la, menye ɖe wòfia be mate ŋu aɖo wo ŋu o tae kura o. Ke boŋ ele be míaɖo ŋku edzi be Yehowa ɖoa gbedodoɖawo ŋu le eya ŋutɔ ƒe lɔlɔ̃nu me kple le eya ŋutɔ ƒe ɣeyiɣi dzi. Enya míaƒe nuhiahiãwo kple alesi wòakpɔ wo gbɔe nyuie wu mía ŋutɔwo gɔ̃ hã. Zi geɖe la, eɖea mɔ be ‘míanɔ ebiabia dzi, anɔ edidi dzi, anɔ ʋɔa ƒoƒo dzi.’ (Luka 11:5-10) Kutrikuku alea nana Mawu kpɔnɛ be didi vevie ye le mía me eye be xɔse akuakua ye le mía si. Gakpe ɖe eŋu la, Yehowa ate ŋu aɖo míaƒe gbedodoɖawo ŋu le mɔ si mía ŋutɔwo míakpɔ adze sii o nu. Le kpɔɖeŋu me, ate ŋu aɖo gbe si míedo ɖa esi míele tetekpɔ aɖe me tom ŋu to ŋusẽdodo mí be míanɔ te ɖe enu me, ke menye to eɖeɖeɖa me o.—Filipitɔwo 4:13.\n20. Nukata wòle be míawɔ gbedodoɖa ƒe mɔnukpɔkpɔ xɔasi si ʋu ɖi na mí la ŋudɔ bliboe?\n20 Aleke gbegbe míedaa akpee be xexeame katã Wɔla la tsɔ ɖe amesiwo katã doa gbe ɖa yɔnɛ le mɔ nyuitɔ nu gbɔ enye si! (Psalmo 145:18) Neva eme be míawɔ gbedodoɖa ƒe mɔnukpɔkpɔ xɔasi si ʋu ɖi na mí la ŋudɔ bliboe. To esia wɔwɔ me la, mɔnukpɔkpɔ dodzidzɔname sia asu mía si be míanɔ tetem ɖe Yehowa, Gbedodoɖasela la, ŋu kplikplikpli geɖe wu.\nGbedodoɖa na Yehowa edziedzi kpena ɖe mía ŋu míetena ɖe eŋu geɖe wu.—Yakobo 4:8.\nBe Mawu nase míaƒe gbedodoɖawo la, ehiã be míadoe ɖa le xɔse kple ɖokuibɔbɔ kpakple anukwareɖiɖi me.—Marko 11:24.\nYehowa koe wòle be míado gbe ɖa na, to Via dzi.—Mateo 6:9; Yohanes 14:6.\nYehowa, ‘Gbedodoɖasela la,’ toa mawudɔlawo, esubɔlawo, eƒe gbɔgbɔ kɔkɔea, kple eƒe Nya la dzi ɖoa gbedodoɖawo ŋu.—Psalmo 65:3.\nƉoe Ɖe Amewo Ɖoe Ɖe Amewo Te Ðe Mawu Ŋu le Gbedodoɖa Me


GBE BUBU Afrikaans Albanian Amharic Amis Arabic Armenian Armenian (West) Australia Tokunɔgbe Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Bulgarian Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitumbuka Chiyao Chol Chuvash Cibemba Cinyanja Croatian Czech Dangme Danish Digor Douala Dutch Edo Efik Estonian Eŋlisi Eʋegbe Fijian Finnish Fon Franse Ga Garifuna Georgian German Greek Guarani Gujarati Gun Haitian Creole Hausa Hebrew Hiligaynon Hindi Hiri Motu Hungarian Ibanag Icelandic Igbo Iloko India Tokunɔgbe Indonesian Isoko Italian Japanese Jula Kabiye Kannada Kenya Tokunɔgbe Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Mam Mambwe-Lungu Marathi Maya Mazatec (Huautla) Mbunda Mingrelian Mixe Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Persian Pidzin (Kamerun) Polish Portuguese Punjabi Quechua (Ancash) Quechua (Bolivia) Romanian Russian Samoan Sango Sepedi Serbian Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Turkish Turkmen Tuvaluan Twi Tzeltal Tzotzil Ukrainian Urhobo Uzbek Venda Vietnamese Waray-Waray Welsh Wolaita Xhosa Yoruba Zande Zapotec (Isthmus) Zulu\nYEHOWA MAWU de dzi ƒo na Kristotɔwo be woalɔ̃ ŋutifafa, eye ŋutifafa nanɔ vevie na wo le agbe me. Ne míewɔa ŋutifafa kple mía nɔewo la, ana ŋutifafa naxɔ aƒe ɖe Mawu subɔla vavãwo dome. Esia wɔnɛ be Kristo hamea me vava dzroa ame siwo lɔ̃ ŋutifafa.\nLe kpɔɖeŋu me, bokɔnɔ xɔŋkɔ aɖe si le Madagascar la de dzesi ɖekawɔwɔ si le Yehowa Ðasefowo dome, eye wògblɔ na eɖokui be, ‘Ne mava nɔ subɔsubɔha aɖe me gbe ɖekaa, ke esiae wòanye.’ Ɣeyiɣi aɖe megbe la, eɖe asi le gbɔgbɔyɔnuwɔnawo ŋu, ezã ɣleti geɖe tsɔ wɔ tɔtrɔ siwo hiã be eƒe srɔ̃ɖeɖe nasɔ ɖe Ŋɔŋlɔawo ƒe nudidiwo nu, eye wòva zu Yehowa, ŋutifafa Mawu la subɔla.\nAbe ŋutsu ma ene la, ame akpe geɖe nyea zi ɖe Kristo hamea me ƒe sia ƒe eye wokpɔa ŋutifafa si dim wole vevie la. Ke hã, Biblia gblɔe eme kɔ nyuie be ne “ŋuʋaʋã vɔ̃ɖi kple dzrehehe” le hamea me la, ate ŋu agblẽ xɔlɔ̃wo dome eye wòahe kuxi sesẽwo avɛ. (Yak. 3:14-16) Dzidzɔtɔe la, Biblia ɖo aɖaŋu nyuiwo ku ɖe ale si míaƒo asa na kuxi mawo ahana ŋutifafa nakpɔtɔ anɔ hamea me ŋu. Na míadzro agbemenudzɔdzɔ ŋutɔŋutɔ aɖewo me ne míakpɔ ale si míate ŋu awɔ esiae ɖa.\nKUXIWO KPLE ALE SI MÍAKPƆ WO GBƆ\n“Esesẽ nam be nye kple nɔvi aɖe si mía kplii míenye dɔwɔhatiwo la míawɔ dɔ le ŋutifafa me. Gbe ɖeka, míenɔ bublum ɖe mía nɔewo ta eye ame eve aɖewo va do go ɖe enu.”—CHRIS.\n“Nye kple nɔvinyɔnu aɖe míewɔ ɖoɖo dea gbeadzi edziedzi, gake gbe ɖeka kple eƒe zãdodo koa, ɖeko wòdzudzɔ gbeadzidede kplim. Esia megbe la, megaƒoa nu nam o, evɔ nyemenya susu si tae o.”—JANET.\n“Mí ame etɔ̃ míenɔ dze ɖom to telefonkadodo dzi. Esi ame ɖeka do baibai na mí la, mesusu be edzo le kaa dzi. Eyome megblɔ nya siwo medze o tso eŋu na ame kemɛa, gake sigbeɖe o, medzo le kaa dzi hafi o.”—MICHAEL.\n“Masɔmasɔ ɖo mɔɖela eve aɖewo siwo le míaƒe hamea me la dome. Wo dometɔ ɖeka va nɔ nya hem ɖe nɔvia ŋu. Woƒe dzrehehea va nɔ fu ɖem na hamea me tɔ bubuwo.”—GARY.\nÐewohĩ awɔ na wò be nya mawo menye nya sesẽ o. Ke hã, masɔmasɔ mawo ate ŋu ade abi ame siwo dome wòdzɔ ɖo la ƒe seselelãme ŋu, eye ate ŋu agblẽ hamea hã ƒe ŋutifafa me. Gake adzɔ dzi na wò be nànyae be nɔviŋutsu kple nɔvinyɔnu siwo dome masɔmasɔ mawo ɖo la zã Biblia ƒe aɖaŋuɖoɖowo tsɔ kpɔ wo gbɔ. Biblia ƒe mɔfiame kawo ŋu dɔe nèsusu be wowɔ tsɔ kpɔ nyawo gbɔ?\n“Migado dziku ɖe mia nɔewo ŋu le mɔa dzi o.” (1 Mose 45:24) Yosef ye ɖo aɖaŋu sia na nɔviawo esi wole mɔ dze ge atrɔ ayi wo fofo gbɔ. Aɖaŋu nyui aɖee nye ema wòɖo na wo! Ne ame aɖe metea ŋu ɖua eƒe gbɔgbɔ dzi o eye wòbia dzi kabakaba la, esia ate ŋu ado dziku na ame bubuwo hã. Chris va kpɔe be yeƒe gbɔdzɔgbɔdzɔe nye be yedoa ye ɖokui ɖe dzi eye yemelɔ̃na xɔa aɖaŋuɖoɖo o. Eɖoe be yeatrɔ yeƒe nɔnɔme, eya ta eɖe kuku na nɔviŋutsu si woa kplii wowɔ dzrea la, eye wòdze agbagba vevie be yemaganɔ dziku dom kabakaba o. Esi Chris ƒe dɔwɔhatia kpɔ agbagba siwo dzem wònɔ la, eya hã wɔ tɔtrɔ. Fifia, wole Yehowa subɔm ɖekae le ŋutifafa me.\n“Afi si adaŋudede mele o la, tameɖoɖowo tsia akpo dzi.” (Lod. 15:22) Janet ɖoe be yeatsɔ Biblia ƒe mɔfiame sia awɔ dɔe. Eya ta, ete ɖe eƒe zɔhɛa ŋu be yewoaƒo nu tso nyaa ŋu. Le woƒe dzeɖoɖoa me la, Janet ƒo nu tufafatɔe hede dzi ƒo na eƒe zɔhɛa be ne yewɔ nane si te ɖe edzi la, negblɔe na ye. Le gɔmedzedzea me la, wotsi mavo vie, gake esi woyi edzi nɔ dze ɖom tso kuxia ŋu tufafatɔe la, wo ame evea ƒe dzi va dze eme. Nɔvinyɔnua va kpɔe be nanee dzɔ, si gɔme yemese nyuie o, evɔ nyaa meka Janet hafi o. Eya ta, eɖe kuku na Janet, eye fifia wole Yehowa subɔm asi-le-asi-me abe tsã ene.\n“Eya ta ne ètsɔ wò nunana va vɔsamlekpuia gbɔ, eye nèɖo ŋku edzi le afi ma be nya aɖe le nɔviwò si ɖe ŋuwò la, gblẽ wò nunana la ɖe afi ma le vɔsamlekpuia ŋgɔ, eye nàdzo ayi. Wɔ ŋutifafa kple nɔviwòa gbã.” (Mat. 5:23, 24) Yesue ɖo aɖaŋu sia le eƒe Todzimawunyaa me. Esi Michael kpɔ ale si gbegbe wògblẽ nɔvia ŋui la, ete ɖe edzi vevie. Eɖoe kplikpaa be yeadzra ye kple ye nɔvia dome ɖo. Eyi nɔvi si dzi wòdze agɔa le la gbɔ, eye wòɖe kuku nɛ ɖokuibɔbɔtɔe. Nu kae do tso eme? Michael gblɔ be, “Nɔvinyea tsɔe kem tso dzi me.” Ale wogazu xɔlɔ̃wo ake.\n“Miyi edzi miado dzi anɔ anyi kple mia nɔewo, eye miatsɔ anɔ mia nɔewo kem faa ne nya aɖe le ame aɖe si ɖe nɔvia ŋu.” (Kol. 3:12-14) Le mɔɖela kpɔnuteƒe eveawo gome la, hamemetsitsi lɔ̃ame aɖe kpe ɖe wo ŋu wode ŋugble le biabia siawo tɔgbi ŋu: ‘Ðe wòsɔ be míana ame bubuwo nanɔ veve sem le mí ame evea ƒe masɔmasɔa ta? Ðe míeka ɖe edzi vavã be susu aɖe li si tae mímate ŋu ado dzi anɔ anyi kple mía nɔewo ahayi edzi asubɔ Yehowa le ŋutifafa me oa?’ Wolɔ̃ faa wɔ ɖe hamemetsitsia ƒe aɖaŋuɖoɖoa dzi. Fifia, wo dome le vivim eye wowɔ ɖeka le gbeƒã ɖem nya nyuia.\nNe ame aɖe wɔ nu wòve wò la, ɖewohĩ nu gbãtɔ si wòanyo be nàwɔe nye be nàwɔ ɖe Biblia ƒe aɖaŋuɖoɖo si dze le Kolosetɔwo 3:12-14 la dzi. Ame geɖe kpɔe be ɖokuibɔbɔ kpe ɖe yewo ŋu yewotsɔ ke faa heɖe susu ɖa le nyaa ŋu. Ke ne míedze agbagba be míawɔe nenema gake míete ŋu le asi ɖem le nyaa ŋu o ɖe? Ðewohĩ ahiã be míawɔ mɔfiame vevi si le Mateo 18:15 la ŋu dɔ. Yesu ƒe aɖaŋuɖoɖo si le kpukpui sia me la ku ɖe afɔ si woaɖe ne ame aɖe wɔ nu vɔ̃ si nye ŋkubiãnya ɖe nɔvia ŋu la ŋu. Ke hã, míate ŋu awɔ mɔfiame vevi si le eme la ŋu dɔ le go sia me. Nu si nàwɔ koe nye be nàte ɖe nɔviwòa ŋu eye nàdze agbagba adzro nyaa me kplii le ɖokuibɔbɔ kple tufafa me be miadzra mia nɔewo dome ɖo.\nAɖaŋuɖoɖo nyui bubuwo hã gale Biblia me. Gake hafi míate ŋu awɔ wo dzi la, ehiã be míaɖo ŋu ɖe Mawu ƒe gbɔgbɔ kɔkɔea ŋu be míaɖe ‘gbɔgbɔa ƒe kutsetse’ afia. Gbɔgbɔa ƒe kutsetse ye nye “lɔlɔ̃, dzidzɔ, ŋutifafa, dzigbɔgbɔ blewu, dɔmenyonyo, nyuiwɔwɔ, xɔse, tufafa, ɖokuidziɖuɖu.” (Gal. 5:22, 23) Abe ale si ko wodea ami mɔ̃ ƒe teƒeteƒewo ale be mɔ̃a nate ŋu awɔ dɔ nyuie ene la, nenema kee wòanɔ bɔbɔe be míakpɔ mía nɔewo dome masɔmasɔwo gbɔ ahanɔ anyi le ŋutifafa me ne míeɖea nɔnɔme nyui siawo fiana.\nMÍAƑE AMENYENYE VOVOVOAWO NYE YAYRA NA HAMEA\nNɔnɔme alo amenyenye vovovowo le mía dometɔ ɖe sia ɖe si. Nɔnɔme nyui siwo le mía si la to vovo na ame bubuwo tɔ, eye nenema kee wòle le míaƒe susuwo kple ale si míeɖea wo gblɔnae hã gome. Esia tea ŋu nana xɔlɔ̃wo dome vivina. Gake vovototo mawo ate ŋu ahe masɔmasɔwo hã avɛ. Hamemetsitsi kpɔnuteƒe aɖe wɔ eƒe kpɔɖeŋu ale: “Ate ŋu asesẽ na ame aɖe si kpea ŋu la be wòaɖe dzi ɖi le ame si nye dzidzɔme si doa vivi ɖe ame ŋu la gbɔ. Vovototo ma adze nu tsɛ; ke hã, ate ŋu ahe kuxi sesẽwo avɛ.” Gake ɖe nèsusu be ame siwo ƒe amenyenyewo to vovo la mate ŋu anɔ anyi kple wo nɔewo le ŋutifafa me oa? Enyo, míatsɔ apostolo eve awɔ kpɔɖeŋui. Ame ka ƒomevie Petro nye? Ðewohĩ àgblɔ be enye ame si ɖea eƒe susu gblɔna faa eye wòwɔa nu dzitsitsitɔe. Ke Yohanes ya ɖe? Ðewohĩ míagblɔ be enye ame si lɔ̃a ame, eye zi geɖe la, edaa nuwo kpɔna nyuie hafi ƒoa nu alo ɖea afɔ. Anɔ eme be susu nyui aɖewo tae nèƒo nya ta nenema ɖo. Edze ƒãa be woƒe amenyenyewo to vovo. Ke hã, wote ŋu wɔ dɔ aduadu kple wo nɔewo. (Dɔw. 8:14; Gal. 2:9) Eya ta, anya wɔ egbea be Kristotɔ siwo ƒe amenyenyewo to vovo la nawɔ dɔ ɖekae.\nÐewohĩ, ale si nɔvi aɖe si le hamea me la ƒoa nui kple ale si wòwɔa nui ɖea fu na wò. Ke hã, ènyae be Kristo ku ɖe eya hã ta eye ele be yealɔ̃e. (Yoh. 13:34, 35; Rom. 5:6-8) Eya ta, le esi nàƒo nya ta be manya wɔ gbeɖe be miazu xɔlɔ̃wo o alo nànɔ asa ƒom nɛ teƒe la, bia ɖokuiwò be: ‘Ðe nɔvinyea le nane si mesɔ le Ŋɔŋlɔawo nu o la wɔma? Ðe wòɖoe koŋ be yeanɔ fu ɖem nama? Alo ɖe wòanye be esi míaƒe amenyenyewo to vovo ta koea?’ Azɔ hã, biabia si gale vevie ye nye: ‘Eƒe nɔnɔme nyui kawoe ate ŋu aɖe vi nam?’\nBiabia mamlɛtɔ sia le vevie ŋutɔ. Ne amea lɔ̃a nuƒoƒo evɔ wò ya mèlɔ̃a nuƒoƒo o la, kpɔ ale si wònɔa bɔbɔe nɛ be wòadze dzeɖoɖo gɔme kple amewo le gbeadzi ɖa. Ðewohĩ anyo be nàwɔ ɖoɖo azɔ kplii le gbeadzi be nàkpɔ nu si nàte ŋu asrɔ̃ tso egbɔ. Ne enye ame aɖe si nyoa dɔme na amewo, ke wò ya esesẽna na wò be nàʋu asime la, ɖe manyo be nàsrɔ̃ eƒe nɔnɔme ma ale be nàkpɔ dzidzɔ si dona tso nunana ame tsitsiwo, dɔnɔwo, alo ame siwo hiã tu me oa? Nya lae nye be, togbɔ be miaƒe amenyenyewo to vovo hã la, kadodo nyui ate ŋu anɔ wò kple nɔviwòa dome ne ètsɔa susu ɖoa eƒe nɔnɔme nyuiwo ŋu. Ðewohĩ, esia wɔwɔ mana miazu xɔlɔ̃ kplikplikpliwo ya o, ke hã, ate ŋu ana mia dome navivi wu. Azɔ hã, wò ŋutɔ àkpɔ ŋutifafa, eye ŋutifafa anɔ hamea hã me.\nAnɔ eme be Ewodia kple Sintike ƒe amenyenyewo to vovo. Ke hã, apostolo Paulo de dzi ƒo na wo be “woƒe tamesusu nawɔ ɖeka le Aƒetɔ la me.” (Flp. 4:2) Ðe manyo be wò hã nàminya taɖodzinu ma ale be ŋutifafa nanɔ hamea me oa?\nKPƆ MASƆMASƆWO GBƆ KABA\nAbe ale si ko gbe vɔ̃ɖiwo tea ŋu miena le seƒoƒobɔ me kabakaba ene la, dziku si míelé ɖe dɔme la nu ate ŋu asẽ ɖe edzi nenye be mímedze agbagba ho seselelãme ma ɖa o. Ne dzibibi nu va sẽ ɖe ame ƒe dzi me la, esia ate ŋu agblẽ nu le hamea ƒe ŋutifafa gɔ̃ hã ŋu. Gake ne míelɔ̃ Yehowa kple mía nɔviwo la, míawɔ nu sia nu si míate ŋui be míagaɖe mɔ masɔmasɔwo nagblẽ ŋutifafa si le Mawu ƒe amewo dome la me o.\nNe èbɔbɔ ɖokuiwò eye nèdze agbagba be yeawɔ ŋutifafa la, nu nyuiwo ado tso eme\nNe nugɔmemasemase kple masɔmasɔwo do mo ɖa eye míedze agbagba be míakpɔ wo gbɔ ale be ŋutifafa nanɔ anyi la, nu nyui siwo ado tso eme la ate ŋu awɔ nuku na míawo ŋutɔwo. Bu ale si wònɔ le nɔvinyɔnu aɖe gome ŋu kpɔ. Egblɔ be: “Mese le ɖokuinye me be nɔvinyɔnu aɖe nɔ nu wɔm ɖe ŋunye abe ɖevie menye ene. Esia ɖe fu nam ŋutɔ. Esi eƒe nuwɔnaa va nɔ dzi kum nam ta la, nye hã meva nɔ nya ŋu ɖom nɛ ɖeƒomevii. Megblɔ na ɖokuinye be, ‘Medea bubu si medze na la ŋunye o, eya ta nye hã nyemade bubu eŋu o.’”\nNɔvinyɔnu sia va nɔ ŋku lém ɖe ale si eya ŋutɔ hã wɔa nui ŋu. Egblɔ be: “Meva nɔ dzesi dem gbɔdzɔgbɔdzɔ siwo le ŋunye, eye ete ɖe dzinye ŋutɔ. Mekpɔe be ele be maɖɔ nye nuŋububu ɖo. Medo gbe ɖa le nyaa ŋu na Yehowa, eyome meƒle nunana sue aɖe na nɔvinyɔnua, eye metsɔ agbalẽvi aɖe si dzi meŋlɔ nu ɖo tsɔ ɖe kuku nɛ ɖe nye agɔdzedzea ta la kpe ɖe eŋu nɛ. Míewɔ atuu na mía nɔewo eye míelɔ̃ faa ɖe asi le nyaa ŋu. Masɔmasɔ aɖeke megaɖo mía dome kpɔ o.”\nAme sia ame hiã ŋutifafa. Gake dada kple sese le ame ɖokui me be wole ɖoƒe ʋlim kpli ye tea ŋu wɔnɛ be amewo megava wɔa nu le ŋutifafa me o. Aleae wòle le ame siwo mesubɔa Yehowa o la dometɔ geɖe gome, gake ele be ŋutifafa kple ɖekawɔwɔ nanɔ esubɔla siwo ŋu eƒe ŋkɔ le la dome. Mawu ƒe gbɔgbɔ ʋã Paulo wòŋlɔ bena: “Mele kuku ɖem na mi vevie be miazɔ ale si dze mia yɔyɔ la, le ɖokuibɔbɔ kple tufafa blibo me, le dzigbɔgbɔ blewu me, eye miado dzi anɔ anyi kple mia nɔewo le lɔlɔ̃ me, eye midze agbagba vevie mialé gbɔgbɔ la ƒe ɖekanyenye me ɖe asi le ŋutifafa ƒe nublanu la me.” (Ef. 4:1-3) Nu xɔasi aɖe ŋutɔe “ŋutifafa ƒe nublanu” la nye. Mina míado ŋusẽe eye míaɖoe kplikpaa be míakpɔ masɔmasɔ ɖe sia ɖe si ɖo mía kple mía nɔviwo dome la gbɔ.\nPaulo Kple Barnaba Woƒe Amenyenyewo To Vovo Gake Wolé Nɔvisi\nAme sẽŋu aɖee Paulo nye. Hafi wòava zu Kristotɔ la, elé ‘ŋɔdzidodo kple amewuwu ƒe gbɔgbɔtsixe ɖe ƒo ɖe Aƒetɔ la ƒe nusrɔ̃lawo ŋu.’ (Dɔw. 9:1) Le ɣeyiɣi aɖe megbe la, egblɔ tso ale si wònɔ sesem le eɖokui me ɖe Kristo yomedzelawo ŋu la ŋu be: “Medo dziku ɖe wo ŋu vevie.”—Dɔw. 26:11.\nTogbɔ be Paulo wɔ tɔtrɔ gãwo le eƒe nyɔnyrɔxɔxɔ megbe hã la, nɔviwo ƒe susu gakpɔtɔ nɔ ame si ƒomevi wònye tsã ŋu. Ɣeaɖeɣi le eƒe Kristotɔ zuzu megbe la, nɔvi siwo nɔ Yerusalem la nɔ “vɔvɔ̃m nɛ, elabena womexɔe se be nusrɔ̃lae wònye o.”—Dɔw. 9:26.\nNe ɖe menye Kristotɔ aɖe si tso Kipro, si ŋkɔe nye Yosef ye o la, anye ne hamea agakpɔtɔ anɔ vɔvɔ̃m na Paulo. Nɔviwo nya Yosef nyuie be enye ame si tsɔa ɖe le eme na ame, eye wotsɔ ŋkɔ nɛ be “Barnaba,” si gɔmee nye “Akɔfafavi.” (Dɔw. 4:36, 37) Ame siwo nɔ ŋgɔ xɔm le hamea me la dea bubu eŋu, eye ekpe ɖe Paulo ŋu. Biblia gblɔ be: “Barnaba kpe ɖe eŋu eye wòkplɔe yi apostoloawo gbɔ hegblɔ ale si Aƒetɔ la ɖe eɖokui fiae le mɔa dzi, . . . kple ale si wòyi ɖaƒo nu vɔvɔ̃manɔmee le Yesu ƒe ŋkɔ me le Damasko la na wo tsitotsito.” (Dɔw. 9:26-28) Esi hame si nɔ Yerusalem la se Barnaba ƒe ɖaseɖiɖi la, woxɔ Paulo nyuie. Le ɣeyiɣi kpui aɖe megbe la, Paulo kple Barnaba va subɔ ɖekae le dutanyanyuigbɔgblɔdɔa me.—Dɔw. 13:2, 3.\nBarnaba anya lɔ̃ Paulo le esi dzo nɔ eme eye mehena ɖe megbe le nu si nye nyateƒe gbɔgblɔ me o ta. Eye anɔ eme godoo be Paulo hã kpɔ ŋudzedze ɖe ale si Barnaba nyoa dɔme hesea veve ɖe ame nu la ŋu.\nKe hã, Biblia gblɔ be ɣeaɖeɣi la, “wodo dɔmedzoe ɖe wo nɔewo ŋu vevie.” Nu ka tae? Biblia megblɔ be vovototo si le woƒe amenyenyewo dome la gbɔe esia tso o. Ke boŋ nuŋlɔɖia na wòdze ƒãa be ale si woƒe susuwo to vovo le Yohanes, si wogayɔna be Marko, ƒe dzedze na dutanyanyuigbɔgblɔdɔa ŋu gbɔe wòtso.—Dɔw. 15:36-40.\nTogbɔ be Paulo kple Barnaba ƒe amenyenyewo to vovo hã, wote ŋu subɔ ɖekae hafi masɔmasɔ ma ɖo wo dome. Eye Biblia na míenya be ɣeyiɣi aɖe megbe la, Paulo kple Marko gava wɔ dɔ ɖekae ake. (Kol. 4:10) Esia ta, mehiã be míaƒe amenyenye ƒe vovototo nade mama mía dome o. Esia nye nyateƒe le blema eye nenema kee wòle egbea hã.


Yehowa Ðasefowo Ka Ðe Edzi Be Yewoke Ðe Nyateƒea Ŋu | Nusɔsrɔ̃\nGBE BUBU Afrikaans Albanian Amerika Tokunɔgbe Amharic Arabic Argentina Tokunɔgbe Armenian Armenian (West) Aymara Azerbaijani Azerbaijani (Cyrillic) Bengali Bicol Bislama Brazil Tokunɔgbe Bulgarian Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitumbuka Cibemba Cinyanja Colombia Tokunɔgbe Croatian Czech Dangme Danish Drehu Dutch Efik Estonian Eŋlisi Eʋegbe Fijian Finnish Franse Ga Georgian German Greek Greenlandic Guarani Gujarati Gun Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Italy Tokunɔgbe Japan Tokunɔgbe Japanese Kannada Kazakh Kikaonde Kikuyu Kiluba Kinyarwanda Kirghiz Kirundi Kisi Kisonge Kongo Korea Tokunɔgbe Korean Krio Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Mam Marathi Mauritian Creole Maya Mexico Tokunɔgbe Mixe Mizo Mongolian Moore Ndebele Ndonga Nepali Ngabere Norwegian Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Imbabura) Rarotongan Romanian Russia Tokunɔgbe Russian Samoan Sango Sepedi Serbian Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Spanish Sranantongo Swahili Swahili (Congo) Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tshiluba Tsonga Turkish Turkmen Turkmen (Cyrillic) Tuvaluan Twi Tzotzil Ukrainian Umbundu Urdu Uzbek Venda Vietnamese Wallisian Waray-Waray Wayuunaiki Wolaita Xhosa Yoruba Zande Zulu\n‘Mido Mawu ƒe lɔlɔ̃nu nyui dzeameŋu si le blibo la kpɔ na mia ɖokui.’—ROM. 12:2.\nEsi Yehowa Ðasefowo medea akpa aɖeke dzi le aʋawɔwɔ me o ta la, nu kae esia na ame geɖe va de dzesii?\nNu ka tae míaƒe gbeƒãɖeɖedɔa na ame geɖe ka ɖe edzi be míenye Kristotɔ vavãwo?\nNu ka tae nèka ɖe edzi be nyateƒeae nye esia?\n1. Nu kae Katolikotɔwo kple Protestantɔwo ƒe nunɔlawo wɔ le aʋawɔɣiwo?\nÐE WÒNYE Mawu ƒe lɔlɔ̃nu be Kristotɔwo nawɔ aʋa kple dukɔ bubu me tɔwo ahawu woa? Le ƒe 100 siwo va yi me la, ame geɖe siwo gblɔna be yewonye Kristotɔwo la wu wo nɔewo le aʋawɔwɔ me. Katolikotɔwo wu Katolikotɔwo, eye Protestantɔwo wu Protestantɔwo. Katolikotɔwo kple Protestantɔwo ƒe nunɔlawo siaa yra asrafowo kple woƒe aʋawɔnuwo. Le Xexemeʋa II me la, ame siwo gblɔna be yewonye Kristotɔwo la sẽ ŋuta le wo nɔewo ŋu eteƒe mekɔ o.\n2, 3. Nu kae Yehowa Ðasefowo wɔ le Xexemeʋa II me kple emegbe, eye nu ka tae?\n2 Nu kae Yehowa Ðasefowo ya wɔ le Xexemeʋa II me? Womede akpa aɖeke dzi o. Womeƒo wo ɖokuiwo ɖe dukɔwo ƒe aʋawɔwɔ kple woƒe ʋunyaʋunyawɔwɔwo me o. Nu ka tae? Elabena wodi be yewoawɔ ɖe Yesu ƒe nufiafiawo dzi eye yewoasrɔ̃ ale si wòlɔ̃ amewoe. Yesu gblɔ be: “Esia me amewo katã anyae le be nye nusrɔ̃lawo mienye, ne lɔlɔ̃ le mia dome.” (Yoh. 13:35) Azɔ hã Ðasefoawo ɖo ŋku gɔmeɖose siwo le Paulo ƒe nya siwo wòŋlɔ na Korintotɔwo dzi eye wowɔ wo dzi le nɔnɔme ma me.—Mixlẽ 2 Korintotɔwo 10:3, 4.\n3 Kristotɔ vavãwo zãa Biblia tsɔ fiaa mɔ wo ɖokuiwo ku ɖe nyui kple vɔ̃ ŋu, eya ta woƒe dzitsinya meɖea mɔ na wo be woawɔ aʋa loo alo asrɔ̃ aʋawɔwɔ o. Esi wònye be Yehowa Ðasefowo dzea agbagba be yewoanɔ agbe abe Kristotɔ vavãwo ene ta la, woti wo dometɔ akpe geɖe yome. Ðeviwo kple tsitsiawo, ŋutsuwo kple nyɔnuwo siaa kpe fu le gaxɔwo me eye wozi wo dzi wowɔ dɔ sesẽwo; wowu wo dometɔ aɖewo gɔ̃ hã. Esiawo dzɔ le xexemeʋa evelia me esime Nazitɔwo nɔ Germany dzi ɖum. Togbɔ be woti Yehowa Ðasefowo yome vevie le Europa hã la, womeŋlɔ agba si le wo dzi be woaɖe gbe ƒã Yehowa ƒe Fiaɖuƒe ŋuti nya nyuia la be gbeɖe o. Woyi edzi ɖe gbeƒã ɣesiaɣi si wòanya wɔ le gaxɔwo kple fuwɔamesaɖawo me, kpakple anyigba didi siwo dzi woɖe aboyo wo yii gɔ̃ hã. * Ƒe aɖewo megbe le ƒe 1994 me la, Ðasefowo mekpɔ gome le dukɔmeviʋa si dzɔ le Rwanda si me Rwandatɔwo tsrɔ̃ wo nɔewo le la me o. Womede akpa aɖeke dzi le aʋa si wowɔ le afi si woyɔna tsã be Yugoslavia si wɔe be dukɔa ma la me o.\n4. Ne amewo kpɔe be Yehowa Ðasefowo medea akpa aɖeke dzi le aʋawɔwɔ me o la, nya kae wogblɔna zi geɖe?\n4 Esi Yehowa Ðasefowo medea akpa aɖeke dzi le aʋawɔwɔ me o ta la, ame geɖe le xexea me godoo gblɔna be Ðasefowo lɔ̃ Mawu kple wo haviwo eye be woawoe nye Kristotɔ vavãwo. Susu bubu kawo tae amewo xɔe se be Yehowa Ðasefowoe nye Kristotɔ vavãwo?\nNUFIAFIADƆ GÃTƆ KEKEAKE LE ŊUTINYA ME\n5. Tɔtrɔ kawoe dze ŋgɔ Yesu ƒe nusrɔ̃lawo?\n5 Yesu na eme kɔ nyuie na amewo be gbeƒãɖeɖe Mawu Fiaɖuƒe ŋuti nya nyuia ye nye dɔ vevitɔ wu le anyigba dzi. Esi wòdze eƒe subɔsubɔdɔa gɔme teti ko la, etia nusrɔ̃la 12 wodze dɔ sia si woava wɔ le xexea me katã emegbe la gɔme. Eyome la, Yesu gana hehe nusrɔ̃la 70 bubuwo. (Luka 6:13; 10:1) Yesu dzra eƒe nusrɔ̃lawo ɖo ɖe nya nyui gbɔgblɔdɔa ŋu. Gbã la, egblɔ na wo be woafia nu Yudatɔ bubuwo, gake emegbe la, egblɔ na wo be woagblɔ nya nyuia na dukɔ bubu me tɔwo hã. Le nusrɔ̃la siwo nye Yudatɔwo gome la, gbeƒãɖeɖe na ame siwo menye Yudatɔwo o la nye tɔtrɔ gã aɖe!—Dɔw. 1:8.\n6. Nu kae na Petro de dzesii be Yehowa mekpɔa ame ŋkume o?\n6 Dukɔwo me tɔ aʋamatsomatsotɔ gbãtɔ si va zu Kristotɔ lae nye Kornelio. Yehowa dɔ apostolo Petro ɖa be wòayi aɖaɖe gbeƒã na Kornelio le eƒe aƒe me. Petro gakpɔtɔ nɔ wo gbɔ esi Yehowa kɔ gbɔgbɔ kɔkɔea ɖe Kornelio kple eƒe ƒomea dzi. Petro kpɔe be Mawu mebua dukɔ aɖe me tɔwo be wonyo wu bubuawo o. Yehowa ƒe lɔlɔ̃nue nye be dukɔwo katã me tɔwo nase nyateƒea eye woava subɔ ye. Eya ta Petro gblɔ be woanyrɔ Kornelio kple eƒe ƒomea. (Dɔw. 10:9-48) Tso ɣemaɣi dzi yina la, Petro kple Yesu ƒe nusrɔ̃la mamlɛawo ɖe gbeƒã na dukɔwo katã me tɔwo.\n7, 8. Nu kawoe Yehowa Ðasefowo le wɔwɔm tsɔ le kpekpem ɖe amewo ŋu be woase nya nyuia? (Kpɔ nɔnɔmetata si le nyati sia ƒe gɔmedzedze.)\n7 Le míaƒe ŋkekea me la, ame siwo xɔa ŋgɔ le Yehowa ƒe habɔbɔa me doa vevie nu le gbeƒãɖeɖe kple nufiafia dɔa wɔwɔ me, eye wowɔa ɖoɖo ɖe eŋu. Yehowa Ðasefo siwo ade miliɔn enyi ye le anyigba dzi fifia. Woɖea gbeƒã dzonɔamemetɔe le gbegbɔgblɔ siwo wu 600 me, eye dzidzim koe wole ɖe edzi. Woɖea gbeƒã tso aƒe me yi aƒe me kple ablɔwo dzi. Ne wole ɖase ɖim la, wozãa kplɔ̃ kple kekevi siwo dzi woɖo agbalẽ siwo le gbegbɔgblɔ vovovowo me ɖo la ɣeaɖewoɣi. Amewo tea ŋu dzea si Yehowa Ðasefowo bɔbɔe, elabena woawo koe ɖea gbeƒã to mɔnu vovovo siawo dzi.\n8 Yehowa ƒe habɔbɔa na hehe nɔviŋutsu kple nɔvinyɔnu siwo wu 2,900 be woanɔ Biblia kple Biblia srɔ̃gbalẽwo gɔme ɖem. Woɖea agbalẽawo gɔme ɖe gbe siwo ŋu ame geɖe menya nu tsoe o la gɔ̃ hã me. Le kpɔɖeŋu me, Yehowa Ðasefo siwo le Spain la le Biblia srɔ̃gbalẽwo gɔme ɖem ɖe Kataloniagbe me fifia. Ɣeyiɣi aɖee nye esia la, ame geɖe va le Kataloniagbea zãm le dugã siwo nye Valencia kple Alicante, siwo le Baleares Ƒukpowo dzi, eye wodonɛ le dukɔ si nye Andorra hã me. Egbea, ame miliɔn geɖe doa Kataloniagbea. Le gbegɔmeɖeɖedɔ si Yehowa Ðasefowo wɔna ta la, Kataloniatɔwo tea ŋu xlẽa agbalẽwo hewɔa kpekpewo le woawo ŋutɔwo degbe me.\n9, 10. Gblɔ kpɔɖeŋu siwo ɖee fia be Yehowa ƒe habɔbɔa di be amewo katã nasrɔ̃ nyateƒea.\n9 Biblia srɔ̃gbalẽwo gɔme ɖeɖe kple nufiafia amewo le woawo ŋutɔwo degbe me ƒe dɔ sia le edzi yim le xexea me godoo. Le kpɔɖeŋu me, Mexicotɔ akpa gãtɔ doa Spaingbe, gake ame geɖe doa gbe bubuwo hã le aƒe me. Gbegbɔgblɔ siawo dometɔ ɖekae nye Mayagbe. Woɖo Maya gbegɔmeɖelawo ɖa be woanɔ dukɔa ƒe akpa si wodoa Mayagbea le. Esi gbegɔmeɖelawo sea Mayagbea hedonɛ gbe sia gbe ta la, ewɔe be ale si woɖea gbea gɔmee la na wòle bɔbɔe na Mayatɔwo be woase egɔme. Kpɔɖeŋu bubue nye Nepal. Wodoa gbegbɔgblɔ siwo wu 120 le dukɔ ma me. Ame siwo le dukɔa me sɔ gbɔ wu miliɔn 29. Ame miliɔn ewo kple edzivɔ nye Nepalgbedolawo, eye gbe bubu dola geɖewo hã se Nepalgbea. Mía nɔviwo ɖea Biblia srɔ̃gbalẽwo gɔme ɖe Nepalgbe me.\n10 Yehowa ƒe habɔbɔa bua gbeƒãɖeɖedɔ si wòle be woawɔ le xexea me godoo la nu vevii, eye gbegɔmeɖeɖedɔ si wɔm wole le gbegbɔgblɔ vovovowo me egbea la ɖoa kpe esia dzi. Yehowa Ðasefowo maa trakt, agbalẽ gbadza kple magazine miliɔn geɖe, gake womedzraa wo o. Ke boŋ, Ðasefowo toa woƒe lɔlɔ̃nu faa nudzɔdzɔwo dzi doa alɔ dɔ sia. Wowɔa Yesu ƒe mɔfiame sia dzi be: “Faa miexɔe, faa minae.”—Mat. 10:8\nGbegɔmeɖela siwo le agbalẽwo gɔme ɖem ɖe Low Germangbe me (Kpɔ memama 10)\nLow Germangbe me gbalẽwo ɖea vi na Paraguaytɔwo (Kpɔ nɔnɔmetata si le nyati sia ƒe gɔmedzedze hã)\n11, 12. Esi míeɖea gbeƒã hefiaa nu amewo le xexea me godoo ta la, nya kae ame geɖe gblɔna?\n11 Kakaɖedzi sẽŋu le Yehowa Ðasefowo si be yewoke ɖe nyateƒea ŋu, eya ta wotsɔa nu geɖe saa vɔe ale be woate ŋu aɖe gbeƒã na amewo le dukɔ kple gbegbɔgblɔ vovovowo me. Ðasefo geɖewo le agbe tsɛ nɔm, wosrɔ̃ gbe bubuwo, eye wotrɔ ɖe agbea ŋu le dukɔ bubuwo me. Gbeƒãɖeɖe kple nufiafiadɔ si míewɔna le xexea me godoo la wɔe be ame geɖe gblɔna be Yehowa Ðasefowoe nye Yesu Kristo yomedzela vavãwo.\n12 Esi Ðasefowo ka ɖe edzi be yewoke ɖe nyateƒea ŋu tae wowɔa esiawo katã ɖo. Gake nu kawo koŋue na mía nɔvi aɖewo ka ɖe edzi be nyateƒea ye nye esia?—Mixlẽ Romatɔwo 14:17, 18.\nNU SI TAE WOKA ÐE EDZI BE YEWOKE ÐE NYATEƑEA ŊU\n13. Aleke Ðasefowo nana habɔbɔa nɔa dzadzɛ?\n13 Mía nɔviwo gblɔa susu vovovo siwo tae woka ɖe edzi be nyateƒeae nye esia. Nɔviŋutsu aɖe si le Yehowa subɔm ƒe geɖewoe nye esia la gblɔ be: “Wodzea agbagba ɖe sia ɖe be woana Yehowa ƒe habɔbɔa nanɔ dzadzɛ le agbe nyui nɔnɔ gome, eye woxlɔ̃a nu hehea to na ame sia ame si dze nɛ la ameŋkumemakpɔmakpɔtɔe.” Nu ka gbɔe wòtso be Yehowa ƒe amewo nɔa agbe nyui alea? Wo dometɔ ɖe sia ɖe wɔa etɔ si nua wɔna ɖe nu si Mawu gblɔ le Biblia me dzi eye wosrɔ̃a Yesu kple eƒe nusrɔ̃lawo ƒe kpɔɖeŋu. Ðasefo ʋɛ aɖewo koe gbe be yewomawɔ ɖe Mawu ƒe nudidi dzɔdzɔeawo dzi o, si ta wòva hiãna be woaɖe wo le hamea me. Yehowa Ðasefo akpa gãtɔ nɔa agbe dzadzɛ le Yehowa ŋkume. Ame geɖe siwo nɔ agbe si medzea Mawu ŋu o tsã la wɔ tɔtrɔwo heva le agbe nɔm ɖe Mawu ƒe nudidiwo nu.—Mixlẽ 1 Korintotɔwo 6:9-11.\n14. Tɔtrɔ kae ame geɖe wɔ esi woɖe wo le hamea me vɔ megbe? Nu kae do tso esia me?\n14 Biblia na Kristotɔwo nya be ele be woaɖe ame siwo gbe toɖoɖo Mawu la le hamea me. Dzidzɔtɔe la, ame akpe geɖe se veve ɖe nu siwo wowɔ va yi ta hetrɔ dzi me eye wotrɔ gbɔ va hamea me. (Mixlẽ 2 Korintotɔwo 2:6-8.) Esi Ðasefowo nana Biblia fiaa mɔ wo ɣesiaɣi ta la, hameawo nɔa dzadzɛ. Esia na woka ɖe edzi be habɔbɔ sia ŋue Mawu kpɔa ŋudzedze ɖo. Togbɔ be sɔlemeha geɖe ɖea mɔ na woƒe hameviwo be woawɔ nu sia nu si dze wo ŋu hã la, Ðasefowo ya nɔa agbe ɖe Yehowa ƒe nudidiwo nu. Esia na ame geɖe ka ɖe edzi be Yehowa Ðasefowo sie nyateƒea le.\n15. Nu kae na nɔviŋutsu aɖe ka ɖe edzi be nyateƒeae nye esia?\n15 Nu ka tae Ðasefo bubuwo hã ka ɖe edzi be yewoke ɖe nyateƒea ŋu? Nɔviŋutsu aɖe si xɔ ƒe 54, si le Yehowa subɔm tso eƒe ƒewuiwo me la gblɔ be sɔti, alo nu vevi etɔ̃ aɖewo dzie yetu yeƒe xɔse ɖo; woawoe nye: (1) Mawu li, (2) Mawu gbɔe Biblia tso, eye (3) Yehowa Ðasefowo koe le Mawu ƒe lɔlɔ̃nu wɔm le anyigba dzi egbea. Egblɔ be: “Meyi edzi le nu srɔ̃m ƒe geɖewoe nye esia, eye tso ɣeaɖeɣi ke la, medzea agbagba be mado sɔti mawo kpɔ ahabia ɖokuinye be woli ke nyuie vavã hã. Ƒe sia ƒe la, mekpɔa kakaɖedzi sẽŋu be nu siwo dzi metu nye xɔsea ɖo la le eme vavã, eye esia doa ŋusẽm henana mekana ɖe edzi be nyateƒeae nye esia.”\n16. Nu ka tae nɔvinyɔnu aɖe ka ɖe edzi be nyateƒeae nye esia?\n16 Nɔvinyɔnu srɔ̃tɔ aɖe si wɔa dɔ le Yehowa Ðasefowo ƒe dɔwɔƒegã si le New York la gblɔ nu si na wòka ɖe edzi be nyateƒeae nye esia. Egblɔ be Yehowa ƒe habɔbɔa koe nye habɔbɔ si ƒoa nu tso Yehowa ƒe ŋkɔa, si dze le Biblia me anɔ abe zi 7,000 ene la ŋu na amewo. Nya si dze le 2 Kronika 16:9 hã dea dzi ƒo nɛ; afi ma gblɔ be: “Yehowa ƒe ŋku kpɔa anyigba blibo la dzi, eye wòdoa ŋusẽ ame siwo ku ɖe eŋu kple woƒe dzi blibo.” Egblɔ be: “Nyateƒea fiam ale si maku ɖe Yehowa ŋu kple dzi blibo ale be wòado ŋusẽ nye hã. Mía kple Yehowa dome ƒomedodoa ye nye nu vevitɔ nam le agbe me. Eye medea asixɔxɔ akpa si Yesu wɔ be Mawu ŋuti sidzedze deto si léam ɖe te su asinye la ŋu.”\n17. Nu ka dzie nɔviŋutsu aɖe si nye mawudzimaxɔsela tsã la va ka ɖo, eye nu ka tae?\n17 Nɔviŋutsu aɖe si nye mawudzimaxɔsela tsã la gblɔ be: “Mawu ƒe nuwɔwɔwo na meka ɖe edzi be edi be ameƒomea nase vivi na agbea, eya ta maɖe mɔ ɖe fukpekpe ŋu tegbee o. Azɔ hã, togbɔ be ame siwo le xexea me ƒe mawumavɔ̃mavɔ̃ nuwɔnawo le gã dom ɖe edzi hã la, Yehowa ƒe amewo ya ƒe xɔse, dzonɔameme kple lɔlɔ̃ le dzidzim ɖe edzi. Yehowa ƒe gbɔgbɔa koe ate ŋu ana egbegbe nukunu sia nava eme.”—Mixlẽ 1 Petro 4:1-4.\n18. Nu ka tae nɔviŋutsu eve aɖewo ka ɖe edzi be nyateƒeae nye esia? Aleke nèse le ɖokuiwò me tso woƒe nyawo ŋu?\n18 Nɔviŋutsu bubu aɖe si le nyateƒea me ƒe geɖewoe nye esia la gblɔ susu siwo tae wòka ɖe edzi be nyateƒeae nye esia ale: “Nu siwo mesrɔ̃ le ƒe siwo va yi me la na meka ɖe edzi be Ðasefowo dzea agbagba etɔxɛe be yewoanɔ agbe abe ale si ƒe alafa gbãtɔ me Kristotɔwo nɔ agbee ene. Dukɔ geɖe siwo me mezɔ mɔ yi la na nye ŋutɔ mekpɔ ɖekawɔwɔ si le Yehowa Ðasefowo dome le xexea me godoo. Biblia me nyateƒea na mekpɔ dzidzɔ kple dzidzeme le agbe me.” Nɔviŋutsu bubu aɖe si xɔ ƒe 60 kple edzivɔ la gblɔ be Yehowa Ðasefowo xɔ Yesu dzi se vavã. Egblɔ be: “Míesrɔ̃ nu geɖe tso Yesu ƒe agbe kple eƒe subɔsubɔdɔa ŋu eye míesrɔ̃a eƒe kpɔɖeŋu. Míewɔ tɔtrɔwo le míaƒe agbe me si wɔe be míete ɖe Mawu ŋu to Kristo Yesu dzi. Míeka ɖe edzi be Kristo ƒe tafevɔsaa dzie woato ana ɖeɖe mí. Eye míenya hã be wofɔe ɖe tsitre tso kukuawo dome. Nudzɔdzɔ sia teƒekpɔla siwo dzi míate ŋu aka ɖo la ɖi ɖase tso nyateƒenya sia ŋu.”—Mixlẽ 1 Korintotɔwo 15:3-8.\nGBLƆ NYATEƑEA ŊU NYA NA AMEWO\n19, 20. (a) Le agbalẽ si Paulo ŋlɔ na Roma hamea me la, agba kae wògblɔ na wo be ele wo dzi? (b) Nu kae wòle be Yehowa subɔlawo katã nawɔ?\n19 Kristotɔ vavãwo lɔ̃ wo haviwo. Ema tae míegblɔa nyateƒe si míesrɔ̃ la ŋu nya na amewo ɖo. Paulo gblɔ na hame si nɔ Roma la be agba le Yesu yomedzela vavãwo dzi be woaɖe gbeƒã. Eŋlɔ bena: “Ne èɖea gbeƒã ‘nya ma si le wò ŋutɔ wò nu me’ la le dutoƒo be Yesu nye Aƒetɔ, eye nèɖenɛ fiana tso wò dzi me be yexɔe se be Mawu fɔe ɖe tsitre tso ame kukuwo dome la, ekema woaɖe wò. Elabena dzie wotsɔna ɖenɛ fiana be woxɔe se hena dzɔdzɔenyenye, gake nue wotsɔna ʋua eme le dutoƒo hena ɖeɖekpɔkpɔ.”—Rom. 10:9, 10.\n20 Yehowa Ðasefowo ka ɖe edzi be yewoke ɖe nyateƒea ŋu eye wonyae be bubue wònye na yewo be yewoagblɔ Mawu Fiaɖuƒea ŋu nya na amewo. Eya ta ɖoe wò taɖodzinu be nàfia Biblia amewo, eye menye ema ɖeɖe ko o, ke boŋ nàto ale si nènɔa agbee hã dzi aɖee afia be yeka ɖe edzi be nyateƒeae nye esia.\n^ mm. 3 Kpɔ agbalẽ si nye Jehovah’s Witnesses—Proclaimers of God’s Kingdom, axa 191-198, 448-454 (Les Témoins de Jéhovah: Prédicateurs du Royaume de Dieu, axa 191-198, 447-454).\nƉoe Ɖe Amewo Ɖoe Ɖe Amewo Èka Ðe Edzi Be Yeke Ðe Nyateƒea Ŋua? Nu Ka Tae?


1 Samuel 31 | Biblia Le Internet Dzi | Xexe Yeye Gɔmeɖeɖe\nSaul kple viaŋutsu etɔ̃awo ƒe ku (1-13)\n31 Filistitɔwo nɔ aʋa wɔm kple Israel.+ Eye Israel ŋutsuwo si le Filistitɔwo nu, eye wo dometɔ geɖe tsi aʋa le Gilboa To+ dzi. 2 Filistitɔwo ɖe Saul kple viaŋutsuwo ɖe nu, eye Filistitɔwo wu Yonatan,+ Abinadab kple Malki-Sua, siwo nye Saul viwo.+ 3 Aʋa la nu sẽ ŋutɔ ɖe Saul dzi, eye aŋutrɔdalawo va ke ɖe eŋu, eye aŋutrɔdalawo de abi eŋu vevie.+ 4 Eya ta Saul gblɔ na eƒe adekplɔvi be: “Ðe wò yi ne nàƒo ɖem, ne aʋamatsomatsotɔ+ siawo nagava aƒo nu ɖem ahawɔ funyafunyam o.” Ke eƒe adekplɔvi la melɔ̃ o, elabena enɔ vɔvɔ̃m ŋutɔ. Eya ta Saul tsɔ yi la hedze enu.+ 5 Esi Saul ƒe adekplɔvi la kpɔ be Saul ku la,+ eya hã dze eƒe yi nu, eye wòku kplii. 6 Ale Saul kple viaŋutsu etɔ̃awo, eƒe adekplɔvi la, kpakple eƒe amewo katã ku gbe ma gbe.+ 7 Esi Israel-vi siwo le balimenuto la kple Yordan nutoa me kpɔ be Israel ƒe aʋawɔlawo si, eye Saul kple viaŋutsuwo ku la, wogblẽ duawo ɖi hesi,+ eye Filistitɔwo va nɔ wo me. 8 Le ŋufɔke esi Filistitɔwo va nu ɖe ge le ame tsiaʋawo ŋu la, wokpɔ Saul kple viaŋutsu etɔ̃awo woku ɖe Gilboa To+ la dzi. 9 Eye wotso ta le Saul nu, ɖe eƒe aʋawɔnuwo le eŋu, eye wodɔ ame ɖo ɖe Filistitɔwo ƒe anyigba dzi godoo be woagblɔe+ le woƒe trɔ̃wo ƒe me+ kple dukɔ blibo la me. 10 Wotsɔ eƒe aʋawɔnuwo va da ɖe Astoretwo ƒe me, eye wotsɔ eƒe ŋutilã kukua ku gli ŋu le Bet-San.+ 11 Esi Yabes-Gileadtɔwo+ se nu si Filistitɔwo wɔ Saul la, 12 ŋutsu aʋawɔlawo katã tso, eye wozɔ mɔ zã blibo la yi ɖaɖe Saul kple viawo ƒe kukuawo le Bet-San ƒe gli ŋu. Wotsɔ wo yi Yabes, eye wotɔ dzo wo le afi ma. 13 Emegbe wotsɔ woƒe ƒuwo+ yi ɖaɖi ɖe tamarisk-ti si le Yabes+ la te, eye wotsi nu dɔ ŋkeke adre.


GBE BUBU Albanian Amharic Arabic Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Georgian German Hiligaynon Hungarian Icelandic Igbo Indonesian Italian Japanese Korean Latvian Lithuanian Malagasy Myanmar Norwegian Polish Portuguese Romanian Russian Samoan Setswana Sinhala Slovak Slovenian Spanish Swahili Swedish Tagalog Thai Turkish Ukrainian\nMAWUSUBƆSUBƆ me dzesi nyanyɛwo dometɔ ɖekae nye atitsoga. Ame miliɔn geɖe tsɔa mawusubɔsubɔ ƒe bubu nanɛ, elabena wosusuna be enye nu kɔkɔe aɖe si ŋu wowu Yesu ɖo. Roma Katolikotɔ agbalẽŋlɔla kple tomenukula Adolphe-Napoleon Didron gblɔ be: “Wosubɔa atitsoga la abe Kristo ene, wosubɔa ati kɔkɔe sia abe alesi ko wosubɔa Mawu ŋutɔ ene.”\nAme aɖewo gblɔna be atitsoga la nana yewotena ɖe Mawu ŋu ne yewole gbe dom ɖa nɛ. Ame aɖewo hã zãnɛ abe atiblɛ ene hesusuna be ekpɔa yewo ta tso afɔkuwo me. Gake ɖe wòle be Kristotɔwo nasubɔ atitsoga laa? Atitsoga ŋue Yesu ku ɖo vavã? Nukae Biblia fia tso nya sia ŋu?\nNuka Koŋue Wòtsi Tre Ði Na?\nDo ŋgɔ xoxoxo na Kristotɔwo ƒe ɣeyiɣia la, blema Babilontɔwo zãa atitsogawo wotsia tre ɖi na vidzidzi ƒe mawu Tamus. Atitsoga zazã va keke ta ɖo Egipte, India, Siria, kple China. Emegbe, le ƒe alafawo megbe la, Israel-viwo tsɔ alakpamawu Tamus subɔsubɔ tsaka woƒe Yehowa subɔsubɔe. Biblia gblɔ tso subɔsubɔ sia ŋu be enye “ŋunyɔnu gã” aɖe.—Xezekiel 8:13, 14.\nMateo, Marko, Luka, kple Yohanes ƒe Nyanyuiawo zã Helagbe me nya si nye stau·rosʹ esi wonɔ nu ƒom tso nusi ŋu wowu Yesu ɖo la ŋu. (Mateo 27:40; Marko 15:30; Luka 23:26) Nya stau·rosʹ fia ati, alo ati dzɔdzɔe. Agbalẽ si nye The Non-Christian Cross, si J. D. Parsons ŋlɔ la ɖe nu me be: “Nyagbe ɖeka pɛ teti hã mele Helagbe gbãtɔ me nuŋɔŋlɔ gbogbo siwo ƒo ƒu wɔ Nubabla Yeyea me, si ɖewohĩ afia be stauros si wozã le Yesu gome la to vovo na stauros bubuawo o; kakaka wòava nye be woagblɔ be stauros la menye ati ɖeka o, ke boŋ ati eve siwo woklã ɖe wo nɔewo dzi abe atitsoga ene o.”\nAbe alesi wòdze le Dɔwɔwɔwo 5:30 ene la, apostolo Petro zã nya xyʹlon si gɔmee nye ati, si sɔ kple nya stau·rosʹ, tsɔ fia ati dzɔdzɔe alo ati, ke menye ati eve siwo wotsɔ tso ga wo nɔewo o. Ƒe 300 aɖewo le Yesu ƒe ku megbe hafie ame aɖewo siwo yɔ wo ɖokui be Kristotɔwo la do susua ɖa be ati eve siwo wotsɔ tso ga wo nɔewo ŋue wowu Yesu ɖo. Ke hã, kɔnyinyiwo kple Helagbe me nya stau·rosʹ mazamazã nyuie dzie wotu woƒe nukpɔsusua ɖo. Enyo be míade dzesii be le blema Romatɔwo ƒe amewuwu ŋuti nutatawo me la, ati dzɔdzɔe ɖekae dze le wo me, ke menye atitsoga o.\n“Mikpɔ Mia Ðokui Dzi Nyuie le Trɔ̃wo Ŋuti!”\nNusi ŋu wòle be Kristotɔ vavãwo natsi dzi ɖo vevie wu enye ne esɔ be woasubɔ nusi ŋu wowu Yesu ɖo la. Eɖanye fuwɔameti dzɔdzɔe ɖeka alo atitsoga ŋue wowui ɖo, akplɔ alo hɛ ye wotsɔ wui o, ɖe wòle be míazãe le tadedeagu mea?\nTsɔe be wowu wò ame vevi aɖe eye wotsɔ lãnu si wotsɔ wui la va ʋɔnudrɔ̃ƒe be woatsɔ aɖi ɖasee. Ðe nàdi be lãnu ma nasu ye si, yeaɖe fotoe, ahama na ame geɖewoa? Ðe nàna woawɔ lãnua ƒe lolome vovovowo na wòa? Ðe nàwɔe wòazu lekewɔnuwo, abe togɛ, kɔgɛ, asigɛ, kple bubuawo enea? Alo ɖe nàna woawɔe wòasɔ gbɔ be nàdzra na xɔwòwo kple ƒometɔwo be woasubɔea? Ðewohĩ nu ma mava susu me na wò kura o! Gake nu ma tututue wotsɔ atitsoga la le wɔwɔmee!\nGakpe ɖe eŋu la, atitsoga zazã le tadedeagu me sɔ kple legbawo zazã, evɔ Biblia tsi tre ɖe nuwɔna ma ŋu. (Mose II, 20:2-5; Mose V, 4:25, 26) Apostolo Yohanes ɖe Kristotɔnyenye vavãtɔ ƒe nufiafiawo ɖe go esi wòxlɔ̃ nu ehati Kristotɔwo be: “Mikpɔ mia ɖokui dzi nyuie le trɔ̃wo ŋuti!” (Yohanes I, 5:21) Aleae Kristotɔwo wɔ nui esi wokplɔ wo yi Romatɔwo ƒe avuwɔƒe, afisi wodze ŋgɔ ku le kura gɔ̃ hã.\nGake ƒe alafa gbãtɔ me Kristotɔwo de bubu Kristo ƒe vɔsaku la ŋu vevie. Nenema kee egbea la, togbɔ be mele be Kristotɔ vavãwo nasubɔ nusi ŋu wowɔ funyafunya Yesu hewui ɖo la o hã la, woɖoa ŋku eƒe kua dzi be eyae nye mɔ si dzi Mawu to xɔ na ameƒome madebliboa. (Mateo 20:28) Mawu ƒe lɔlɔ̃ gã sia ahe yayra manyagblɔwo, si dometɔ aɖee nye agbe mavɔ nɔnɔ, vɛ na nyateƒe lɔ̃lawo.—Yohanes 17:3; Nyaɖeɖefia 21:3, 4.—g4/06.\nLe blema Romatɔwo ƒe amewuwu ŋuti nutatawo me la, ati dzɔdzɔe ɖekae dze le wo me, ke menye atitsoga o\nƉoe Ɖe Amewo Ɖoe Ɖe Amewo Atitsoga Ŋue Yesu Ku Ðo Vavãa?\ng 4/06 axa 10-11